qundao/data-zh-poetry huggingface dataset:
雷禹门处坐话即柬
作者：郭临江
朝代：清
体裁：七言律诗

苍苔碧草满庭阴，隐隐书声透远林。廿载寒窗君乐道，十年旧友我知音。高山流水幽人宅，霁月光风处士心。最好闲来相晤对，兴亡千古话浮沉。
静乐山寺醉归
作者：郭临江
朝代：清
体裁：五言律诗

壮往诗情健，朦腾酒思颠。门开山路窄，石对小桥偏。树色藏昏鸟，钟声隐暮蝉。得闲须一醉，何必慕神仙。
静乐庵联
作者：郭临江
朝代：清
体裁：联

门对野石偏，但曲径斜通，无非幽景；桥横春水断，试隔溪遥望，只是白云。
静坐二首·其一
作者：郭临江
朝代：清
体裁：五言律诗

静坐心同静，纷纷不系情。朋从疏扰攘，世故绝经营。任运资行乐，游虚学养生。萧然无所与，俯仰虑皆清。
静坐二首·其二
作者：郭临江
朝代：清
体裁：五言律诗

真吾吾自见，此外孰知之？分定无加损，居安不屈移。浮云看富贵，骤雨视颠危。天籁时闻处，忘形到子綦。
题何东阁诗草二首·其一
作者：郭临江
朝代：清
体裁：七言绝句

仙骨珊珊孰与过，兴之所至便吟哦。目中匪是轻馀子，似此清才未见多。
题何东阁诗草二首·其二
作者：郭临江
朝代：清
体裁：七言绝句

会悟由来别有心，瑶篇开处愧知音。勉旃努力青云上，又是君家翰墨林。
题潮音寺壁
作者：郭临江
朝代：清
体裁：古风

南关东头潮音寺，水绕平田山作峙。一弯曲屈路通幽，隔绝尘嚣迹罕至。烟村四面见人家，怡然鸡犬与桑麻。武陵不知何处洞，孰从远水问桃花？绿柳作覆石门启，磬声遥出浓阴里。此处由来别有天，境入无遮任随喜。阿罗坦腹向我笑，旨证拈花参微妙。老僧一见话因缘，打破虚空口头禅。荡涤尘襟随处足，名山群谓可医俗。那知别构出奇思，清幽更豁看山目。方塘半亩开如鉴，周以石栏围四面。种得芙渠叶田田，六月花开看不厌。看花宜上水心亭，亭建当中亦珑玲。此是米家书画舫，菱歌时向醉中听。愠解或借琴三叠，昼长亦消局一枰。知他游侣同携者，披襟坐爱晓峰青。屋小于舟唯所住，只在风波绝少处。偷得浮生便是闲，独以忘机伴鸥鹭。吁嗟乎蛮触争变几沧桑，神仙世界总清凉。愿向此间分半席，翩跹蝶梦效蒙庄。
题画梅
作者：郭临江
朝代：清
体裁：七言绝句

玉骨冰肌绝点埃，天然画取一枝开。罗浮山下月明夜，合有佳人梦里来。
安邑董心推作舜陵四辨诗见示属和因感记传所载事地可疑者并类及之云
作者：郭为观
朝代：清

舜葬鸣条岂可诬，无端腐史记苍梧。岭南今日犹荒服，中古何尝入版图。南巡至岳有明徵，远涉炎荒何所凭。九嶷连绵七百里，苍茫底处是虞陵。鸣条冈近属郊圻，起立园陵断不违。野死不经更野葬，无人解证《竹书》非。《九歌》皆咏楚中神，秦士荒唐妄指陈。若道湘娥为二女，东君山鬼又何人？天子行师岂挈家，二妃底事过长沙。况闻野哭非关礼，斑竹何从染泪花。
安邑董心推作舜陵四辨诗见示属和因感记传所载事地可疑者并类及之云·其一
作者：郭为观
朝代：清

舜葬鸣条岂可诬，无端腐史记苍梧。岭南今日犹荒服，中古何尝入版图。
安邑董心推作舜陵四辨诗见示属和因感记传所载事地可疑者并类及之云·其三
作者：郭为观
朝代：清

鸣条冈近属郊圻，起立园陵断不违。野死不经更野葬，无人解证《竹书》非。
安邑董心推作舜陵四辨诗见示属和因感记传所载事地可疑者并类及之云·其二
作者：郭为观
朝代：清

南巡至岳有明徵，远涉炎荒何所凭。九嶷连绵七百里，苍茫底处是虞陵。
安邑董心推作舜陵四辨诗见示属和因感记传所载事地可疑者并类及之云·其五
作者：郭为观
朝代：清

天子行师岂挈家，二妃底事过长沙。况闻野哭非关礼，斑竹何从染泪花。
安邑董心推作舜陵四辨诗见示属和因感记传所载事地可疑者并类及之云·其四
作者：郭为观
朝代：清

《九歌》皆咏楚中神，秦士荒唐妄指陈。若道湘娥为二女，东君山鬼又何人？
即事
作者：郭九会
朝代：清

扫地勤童子，开关忆故人。车来花外月，诗入瓮头春。好事耽幽僻，忘机任喜嗔。常疑青白眼，终未避嚣尘。
燕山道中
作者：郭九会
朝代：清

燕地秋声起，辞家忆自春。关山云外道，风雨梦中身。客久知金贵，途穷觉仆亲。微名何足恋，悔作远游人。
重九前三日
作者：郭九会
朝代：清

休官莫道计全疏，千载风流在遂初。但使开笼放飞鸟，不须激水活枯鱼。归程预数三冬雪，行李新添几卷书。白发倚闾劳望眼，浮云散尽见吾庐。
出郭即景
作者：郭书俊
朝代：清

半溪残雪半溪水，老树髡如退院僧。雁带寒云归极浦，鹰翻晓日下中陵。青鞋错认三叉路，白发全输九节藤。樵弟渔兄间自遣，此生萧散有谁憎。
广固行
作者：郭书俊
朝代：清

铜驼夜泣典午绝，纷纷逐鹿金瓯缺。五湖争起作夭矫，鱼羊食人日流血。前燕已灭后燕亡，豪杰屈指范阳王。长河冰结亦天意，囊括三齐制东方。玉玺一纽为天子，驱策群雄如臂指。敢说中兴夏少康，国事粗能得料理。阿超远自秦中来，少小流离剧可哀。太息妍皮裹媸骨，豚犬儿郎真不才。黄屋坐袭大宝位，亲臣重臣多猜忌。苦将劓刵复肉刑，如何人命等儿戏。轴辘百道下中原，万马无声夜窥边。天险坐弃不能守，神兵已过大岘山。寄奴夜掘五龙口，山河破碎君臣走。执手流涕魏夫人，南燕帝业成何有。宿草荒烟落日昏，惊沙灭没故垒存。英雄割据长已矣，至今啼鸟怨公孙。
晚访雁庐兄
作者：郭书俊
朝代：清

静与孤松对，空堂即远山。诗真无客好，心冷比鸥间。落日平临地，柴门未上关。因君问三昧，萧寂水云间。
龚一山转运归自河南
作者：郭书俊
朝代：清

客路转吴楚，一车随雨行。人来诸葛渡，山尽吕蒙城。驿柳藏双堠，村醪醉短枪。夕阳驱倦马，不尽别离情。微风送残暑，尘外片云回。客与新秋约，人先早雁来。露荷千叶老，烟柳一门开。扫榻客高枕，山禽莫浪猜。
龚一山转运归自河南·其一
作者：郭书俊
朝代：清

客路转吴楚，一车随雨行。人来诸葛渡，山尽吕蒙城。驿柳藏双堠，村醪醉短枪。夕阳驱倦马，不尽别离情。
龚一山转运归自河南·其二
作者：郭书俊
朝代：清

微风送残暑，尘外片云回。客与新秋约，人先早雁来。露荷千叶老，烟柳一门开。扫榻客高枕，山禽莫浪猜。
主山寺
作者：郭亮
朝代：清
体裁：七言律诗

仙家幻迹总依稀，叠嶂层峦空翠微。松影石坪閒世局，藤花烟幔隔尘扉。丹还九转炉何在，羽化千年鹤自飞。欲證真诠无道骨，徘徊日夕竟忘归。
南泉寺杂感
作者：郭仑焘
朝代：清

寻幽来古寺，地僻心亦间。高僧容我居，山在户牖间。古枫映葱茏，好鸟时往还。开轩延朝爽，世虑从之删。读书及宵深，月出翠微湾。对此发长啸，十年混榛菅。
鉴堂书来问事口占答之
作者：郭仑焘
朝代：清

隐几维摩鬓已华，雄心那复袖青蛇。江湖谈笑吾甘老，不见烽烟哭万家。
同黎弼轩游慈云寺
作者：郭仪霄
朝代：清

野色开青霁，寻芳入翠微。溪声催碓转，云气薄人飞。春草牛羊健，阴山笋蕨肥。上方风景好，吾欲款僧扉。到门钟韵寂，照座佛镫微。一犬竹间吠，孤僧云外归。似吾尘汨面，输汝世忘机。蜗角成何事，高间野性违。
同黎弼轩游慈云寺·其一
作者：郭仪霄
朝代：清

野色开青霁，寻芳入翠微。溪声催碓转，云气薄人飞。春草牛羊健，阴山笋蕨肥。上方风景好，吾欲款僧扉。
同黎弼轩游慈云寺·其二
作者：郭仪霄
朝代：清

到门钟韵寂，照座佛镫微。一犬竹间吠，孤僧云外归。似吾尘汨面，输汝世忘机。蜗角成何事，高间野性违。
寄怀南中兄弟
作者：郭仪霄
朝代：清

轮铁天街逐软尘，一官清冷自精神。人多喜气偏难老，家有书声未碍贫。雪爪寒分云外雁，梅花瘦共客边春。名场溷我终成累，输汝林泉洒宕身。
游普照寺怀古效山谷体
作者：郭仪霄
朝代：清

普照寺前尘不嚣，将军舍宅开堂坳。丛林郁郁青天高，公权健笔碑亭牢。当年寺富佛亦豪，上方钟鼓无暮朝。撞檐铁马声喧呶，媚佛求福纷牛毛。劫灰飞荡山寂寥，鹿女踯躅狙公号。阴房圯树生木妖，佛火无光山鬼骄。世尊潦倒沙弥逃，莲花高座长蓬蒿。腹脐剥落鼪鼯巢，霜零露渍风萧骚。行脚不见僧打包，募化无人输金刀。冷处谁肯纸钱烧，广生宫刹风景饶。头陀兀秃紫衣飘，士女杂遝相招邀。庄严缨络七宝翘，咫尺对望分壤霄。空门亦苦炎凉遭，何况人间富贵交。得势失势如风潮，安得龙公白丝袍，迎取钦老诛菅茅。
薄暮
作者：郭仪霄
朝代：清

夜气忽昏潢，江洲入混茫。远镫归岸渡，明月照渔庄。沙鹭栖烟定，僧钟过水凉。苍然人独立，诗思满林塘。
连小瀛参军招同陈大园学博消夏出示所藏魏伯子蔡白采所画雪梅山水长卷及宋元以来各名家墨迹画册诗以赠之
作者：郭仪霄
朝代：清

火云四射天宇红，祝融衙衙鞭赤龙。幽篁枯坐不敢出，折柬忽到信天翁。草堂热客无人过，袁安六月能高卧。朝来邀我作冻饮，入室耿耿寒芒射。山人掷笔散琼屑，万岫皑皑生眼缬。玉龙偃蹇银虬乱，坐忘曦轮蒸暑热。压屋顽云不肯消，粟肌斗觉寒萧骚。冷斋高挂太古雪，惟见梅花开寂寥。饮君酒，读君画，三朝宝翰郁精奇，与子盘礴消长夏。世上富儿爱水田，千金掠买何连连。画中山水人不要，往往剥蠹消云烟。怪君爱画如爱酒，万壑千岩落君手。却防笑煞痴虎头，妙画登仙古来有。卓鉴眉公辨赝讹，君家墨宝何其嘉。归来云壑满肺腑，眼前突兀青山多。
迟徐九香不至有寄
作者：郭仪霄
朝代：清

一溪水竹难抛置，昨日光阴不再来。好句得如新雨至，奇书翻似古人陪。却虞春色堂堂过，要勒名花缓缓开。独倚池亭望云树，徐陵何处怅徘徊。
钓鱼词
作者：郭仪霄
朝代：清

垂竿入烟水，笠钓青苔矶。水清鱼可数，潜跃皆天机。香饵忽在此，来去任汝为。白小连头来，浮沈掷我丝。岂必任汝逞，念汝太卑微。大鱼摆尾过，似有垂涎思。不念傥来物，趋之甘如饴。竿丝忽以动，尾鬣扬髵髵。初嗜亦云美，既吞方觉危。欲吐势已晚，钩距衔厥腮。磨刀鱼眼红，自分供脯麋。谁识大鱼苦，但见白小嬉。大鱼怨白小，胎祸诚汝基。白小悠然笑，汝言诚乃奇。汝腹亦已饱，涵淹恣膏脂。既不化龙去，徒令窥汝肥。又不选深潭，乃为香饵迷。谓今告众鱼，贪者自亡躯。
陪张鹤舫师吴白厂学博云龙桥玩月
作者：郭仪霄
朝代：清

滟滟明月光，幽幽风露夕。江火侵寒芒，林阴筛碎黑。沙滩更奇绝，石濑相抟激。蟾吐逐虬攫，下上金波掷。一个水晶盘，散作千圭璧。掬手嗽其华，荡胸生虚白。薄袂渐欲冷，清景别可惜。长啸一声秋，飞鸿远天碧。
发石坝往派尾
作者：郭传昌
朝代：清

日色不下地，山光一棱云。濛濛松顶雾，摵摵蔗田风。客路黄尘里，人家绿树中。村民如见诧，行李几倥匆。
小南海
作者：郭传昌
朝代：清

随喜到祇林，何年始布金。西来初地占，东去大江深。山静宜禅悦，云慈见佛心。游人浑不解，合掌拜观音。
归涂雨甚憩茅亭
作者：郭传昌
朝代：清

似为林坰好，天教莫使还。风狂能撼树，云走欲移山。茶话人三两，茅茨屋一间。村翁吾羡汝，看雨得真閒。
放言
作者：郭传昌
朝代：清

山不能摩九天，水不能没九渊。山高水深不见尔，但见浮空波浪随云烟。人生又在云烟波浪里，天地置此胡为焉。我思天地亦游戏，点缀光景耽新鲜。不然黄土抟人可长在，何用劳生息死时推迁。旁人听者谓我颠，子不知我安知颠。安知天地有时尽，安知十有二万年。安知今日是何日，我且颠颠放倒眠。
晨往惠州
作者：郭传昌
朝代：清

卅里趱程兼，晨征为避炎。草花明锦绣，竹露洒帷幨。渡水行沙觜，穿山见塔尖。人家城阙外，日影乍平檐。
白沙
作者：郭传昌
朝代：清

林表大旗悬，飘飘拂远天。人家全绕市，官渡各停船。江水依山折，沙堤抱岸圆。罗阳城近见，直下路如弦。
舟中望罗浮
作者：郭传昌
朝代：清

上不见到惠州，下不见到广州。彼何山哉罗与浮。吾闻罗浮之山，古称第七洞天三十一福地，葛洪于此神仙求。神仙羽化衣亦化，洞中胡蝶盈千头。又闻赵师雄，天寒日暮山中留。淡装素服见彼美化身，果是梅精不二山合离风雨会，四百馀峰奇景难具搜。通人畸士绝罕至，大苏以外空千秋。吾今忝为罗浮长，此福谅自前生修。不然浮沈宦海岁十稔，敢望名山境内为诸侯。山中梅花正透发，可惜匆匆未暇开心眸。忽如山灵招手语，今者不乐逝者休。簿书兀兀事鞅掌，物外那得閒身抽。吾狂掉头固弗信，一官未必如累囚。平生足迹半天下，岂其兹山咫尺悭敖游。但蕲从公黾勉政多暇，四方无事民无偷。就难竟著谢公屐，亦宜轻舁占城兜。摩崖大书勒文字，往来毋作名山羞。
重九次柏塘
作者：郭传昌
朝代：清

不待约登高，山行仆马劳。拨云寻绝磴，随日下平皋。旅次犬迎吠，邻舂鸡乱号。食新逢岁稔，无意更题糕。
龙华道院题壁
作者：郭传昌
朝代：清

天气阴晴变，秋生冷暖间。疏星穿竹见，急雨上墙斑。报赛人初散，催租吏未还。小门叉手立，簿领暂宽閒。
上墩法荆居横屋窗旁题联（横批
作者：郭伦伍
朝代：清
体裁：联

为铭怀禹锡；寄傲仿渊明。
为棣萼居撰联
作者：郭伦伍
朝代：清
体裁：联

棣树本相连，叶密私期枝日茂；萼华原自韡，花开幸值被风和。
义合号
作者：郭伦伍
朝代：清
体裁：联

义利本须兼，货殖曾怀司马传；合时宜贸易，囊中赚得远蚨来。
义祠
作者：郭伦伍
朝代：清
体裁：联

义气订兰盟，遇萍水若桃园，大有因缘如手足；祠当隆苾祀，奉苹香迎藻洁，遥来拜奠表胸怀。
养正学校辛巳年用联
作者：郭伦伍
朝代：清
体裁：联

养成气骨，教育有三，幸同堂白日研摩，爱国力匡扶，能强权偏为公理；正直心怀，科程不一，扩几辈青年智识，持身期远大，造时势乃算英雄。
吴荣光君令弟从学四年新婚，其母在堂
作者：郭伦伍
朝代：清
体裁：联

友于弟最挚追随，果金针得度，铁砚磨穿，四载重谈经，窈窕风歌南国荇；顺慈亲娱添孝养，定玉树丛生，琼筵迭醮，一庭增喜色，森荣日茂北堂萱。
善庆堂
作者：郭伦伍
朝代：清
体裁：联

善日积以名成，劝勉廉隅须自砺；庆云生而瑞应，欢呼世界太平春。
复初斋
作者：郭伦伍
朝代：清
体裁：联

复喜度寅春，绿满阶前书带草；初醒酣午梦，红添夜里笔生花。
婚联自用
作者：郭伦伍
朝代：清
体裁：联

诒孙谋，幸值婚期，目睹团圆新样月；笑我拙，无多嘉旨，心惭淡泊旧家风。
安南广生药店并杂货
作者：郭伦伍
朝代：清
体裁：联

广结故交游，贸易咸来槐市远；生逢新世界，清平暖沸桔泉香。
安南广生药店并杂货
作者：郭伦伍
朝代：清
体裁：联

广览好风光，家居久托槐阴绿；生香刚日丽，树满春浓杏蕊红。
安南广生药店并杂货
作者：郭伦伍
朝代：清
体裁：联

广远得心交，敢谓钱能为善贾；生春随手着，相期杏种绍前贤。
富岭保生药店
作者：郭伦伍
朝代：清
体裁：联

保守得心传，一经远绍长桑术；生扶应手植，万树阴浓茂杏林。
张姓崇德堂入火
作者：郭伦伍
朝代：清
体裁：联

崇山秀美，业创先公，宗袥历年多，画栋增辉延一脉；德泽宏深，沾濡后裔，人文刚蔚起，青钱中选绍千秋。
得安居春联
作者：郭伦伍
朝代：清
体裁：联

得守此村庄，耕翻露草，植遍烟林，富国本于家，当兹抗战时期，积贮毋忘贾生论；安恬新岁序，携并双柑，醉将斗酒，随机行乐趣，笑看清流日暖，让廉仰慕柏年居。
德庆居
作者：郭伦伍
朝代：清
体裁：联

德必有邻，廉泉让水成佳趣；庆宜以地，树色山光入画图。
德庆居
作者：郭伦伍
朝代：清
体裁：联

德被明时濡雨露；庆延此地乐烟霞。
德昌居
作者：郭伦伍
朝代：清
体裁：联

德育在躬行，岁月新添宜黾勉；昌明今世运，春风遍被畅生机。
怀安堂
作者：郭伦伍
朝代：清
体裁：联

大块有文章，仗得仙才留好句；村庄关世道，相期俗态改良规。
怀安堂
作者：郭伦伍
朝代：清
体裁：联

怀歉栎材疏，自笑年来师扁鹊；安排茅店小，春如日可集飞蚨。
抗日期间为桃源作“太平福”联
作者：郭伦伍
朝代：清
体裁：联

大势战为先，能战则胜，善战必强，小失在长沙，虽贾谊毋须痛恨；平时祈景福，既祈康宁，还祈丰稔，相安依古洞，得陶潜并乐怡然。
新屋春联
作者：郭伦伍
朝代：清
体裁：联

筚户未能成，分明赖曾祖深谋，日里总关心，草创忽经三载久；桃津欢乐聚，只讶有渔郎来访，云横迷洞口，花开又度一年春。
昭安县夏葛五通宫观音娘娘二月十九日生旦，至三月廿三补祝演戏
作者：郭伦伍
朝代：清
体裁：联

五蕴竞安恬，幸频年密布慈云，一角黔黎蒙庇荫；通衢来者众，祝生旦迟延此日，双卮绿酒表诚忱。
有正居
作者：郭伦伍
朝代：清
体裁：联

有守有为，莫负持躬本领；正人正己，须明入世规模。
有正居
作者：郭伦伍
朝代：清
体裁：联

有节守弥坚，仰百尺苍松，究竟人生须自立；正心虚益好，对千竿翠竹，相期汝辈学能谦。
桃源鲤鱼石七一亭题联
作者：郭伦伍
朝代：清
体裁：联

七秩杜云稀，正所欲从心，小构茅亭依曲径；一方萍乍聚，快坐谈壮志，争题柱石大挥毫。
棣华居
作者：郭伦伍
朝代：清
体裁：联

棣韡迎风，绿映疏林如画本；华生旭日，青含寸草蔼春晖。
正和香班。
作者：郭伦伍
朝代：清
体裁：联

正值诞生辰，瑞应晴天，于今既踰月乎？合众庶以祝遐龄，葛里腾欢隍拜祷；和同诸话剧，舞歌此地，自古有遗风也，仗俳优而扬盛事，梅腔迭奏带余香。
正坑接神，门前有双溪环带
作者：郭伦伍
朝代：清
体裁：联

廿余年备历艰辛，幸波平鼋背，利觅蝇头，愿儿曹坚守清风，好趁稚龄丁字识；三两辈皆为知己，值始就蜗居，小张燕席，命童仆安排几日，怀添劝饮子庭趋。
正坑接神，门前有双溪环带
作者：郭伦伍
朝代：清
体裁：联

窄地仅三弓，暂勾留长者高车，投辖兼怀陈子念；张天惟一幕，果邀得雅人入座，称觞幸待郗君来。
正坑接神，门前有双溪环带
作者：郭伦伍
朝代：清
体裁：联

雨洒遍杨枝，历频年乐利鸠民，户绕双溪潆绿水；风光环梓里，趁此日攀迎凤辇，花香一路滚红尘。
清流赏览
作者：郭伦伍
朝代：清
体裁：联

清景雨烟迷，诗中有画怀摩诘；流光风日漾，让且为廉慕柏年。
澄溪迎三尊大帝
作者：郭伦伍
朝代：清
体裁：联

帝列为三，趁今天鸾旗拥道，凤辇趋迎，数里风光人共乐；民群统一，就此地蚁酿樽陈，麝熏炉爇，片时雾集众输诚。
知如居，门前即大路
作者：郭伦伍
朝代：清
体裁：联

知机且养到虚心，竹立园林堪节取；如愿得春风满眼，梅传驿路带香来。
积庆堂
作者：郭伦伍
朝代：清
体裁：联

积学问以播蜚声，祖德昭垂，遥溯汪波千顷量；庆年华之更凤历，孙支乐聚，欢连比里十分春。
继述堂
作者：郭伦伍
朝代：清
体裁：联

继汾阳世系，祖德彰明，葛藟长怀根本庇；述陶令好词，仙津仿佛，桃花又放岸边春。
继述堂己卯春联
作者：郭伦伍
朝代：清
体裁：联

继序总难忘，看他物外田园，世界屡迁移，笑对渔郎谈有汉；述言传胜事，祇此馨香俎豆，宗祊隆苾祀，遥维虢叔始封周。
芹溪小筑
作者：郭伦伍
朝代：清
体裁：联

芹草撷春青，人生淡泊多甘味；溪林新漾绿，自有澄清属上流。
货店新张
作者：郭伦伍
朝代：清
体裁：联

新世界竞展鸿谋，货殖精明司马传；合时宜群殷蚁慕，通商致富范蠡才。
贺学生娶妻
作者：郭伦伍
朝代：清
体裁：联

羡郎君十里追随，义释葩经巢鹊咏；得伉俪双将起敬，仪明汉史桉鸾齐。
贺本姓新婚
作者：郭伦伍
朝代：清
体裁：联

缔子舍良缘，弄笔描眉新样月；颂吾家好语，盈庭点颔有遗风。
贺校董娶媳
作者：郭伦伍
朝代：清
体裁：联

羡哲嗣负笈艰辛，喜笔授一枝，花生五色江郎梦；慰慈亲张筵醮子，料萱荣四叶，果得重含马后饴。
贺郭家娶媳
作者：郭伦伍
朝代：清
体裁：联

子舍有良缘，牵丝远绍荆州日；君家多厚福，点颔应流宰相风。
贺陈雨村母八十一岁，现孙已长大
作者：郭伦伍
朝代：清
体裁：联

相夫子鸿业峥嵘，广成杜厦，富占箕畴，九九喜逢辰，算启千秋安杖履；诸卿君象贤济美，舞老莱衣，晋仙姑酒，重重隆祝嘏，兰生五叶满庭春。
邓姓余庆楼
作者：郭伦伍
朝代：清
体裁：联

余雪兆丰年，愿儿曹业务耕耘，喜值春光勤努力；庆云环此日，统我族功成鏖战，升平夏甸大欢颜。
邓姓祠堂
作者：郭伦伍
朝代：清
体裁：联

缵承自世系云遥，念系春来隆事祀；禹奠之山川依旧，时逢夏正祝清平。
邓府春联
作者：郭伦伍
朝代：清
体裁：联

北岭香闻梅讯好；南阳恍似草庐春。
雷封坪罗姓祠堂树德堂入火
作者：郭伦伍
朝代：清
体裁：联

树植栋梁材，辅当年吴越功成，享祀千年光汗简；德居桑梓地，羡此地雷封族聚，名超百里震环区。
雷封坪罗姓祠堂树德堂入火
作者：郭伦伍
朝代：清
体裁：联

树重于人，缅先公学传剑浦、文着琴山，宗袥馨香隆俎豆；德修在己，诸后裔宠绍锦衣，荣施玉带，英才蔚起耀枌榆。
题上坪福安宫联
作者：郭伦伍
朝代：清
体裁：联

福诒遍村庄，绿树森浓蒙樾荫；安居环岸曲，苍波荡漾远流清。
题上墩油坑邓氏居室联
作者：郭伦伍
朝代：清
体裁：联

更上层楼宽眼界；静观活水会心源。
题启文学校联
作者：郭伦伍
朝代：清
体裁：联

启民智识，施科学方针，白日竞研摩，趁此机关休错过；文士才华，本国家基础，青年须奋勉，大为柱石力撑持。
题空光寺联
作者：郭伦伍
朝代：清
体裁：联

空而能静，可悟彻慈悲，幸于今劫度红羊，济遍生灵资宝筏；光以益明，应参来古佛，缅自昔驼将白马，传佗智慧仗金经。
题饶平西岩寺联
作者：郭伦伍
朝代：清
体裁：古风

西竺遽天遥，自经驮白马，览悟汉台，世界既重迁，梵夹果犹传乎？超苦海而藉慈航，愿遂清平新日月；岩峦特地起，幸步有青苔，游来谢屐，众山高一览，尘氛其悬绝矣，参禅机以消俗虑，毫挥缭绕带云烟。
高陂街市“培杏堂”出资在丰顺汤坑新建凉亭
作者：郭伦伍
朝代：清
体裁：联

金石可心铭，坐话萍逢缘浪迹；汤盘毋舌辩，清凉樾荫满亭林。
凤池书院联
作者：郭伯荫
朝代：清
体裁：联

文酒过从，喜蔗尾景佳，菜根味美；衣冠脱略，看投林鸟倦，出岫云闲。
挽继妻联
作者：郭伯荫
朝代：清
体裁：联

三千里曾共远行，记满地黄尘，马背夕阳双瘦影；四十年又寻偾辙，痛一抔青草，龙腰夜月两香魂。
楹联
作者：郭伯荫
朝代：清
体裁：联

橐笔入名场，四十六年怀往事；弹冠延后进，三千里外拜新恩。
江苏抚署联
作者：郭伯荫
朝代：清
体裁：联

从田间来，忍问吾民疾苦；后天下乐，试观曩哲襟怀。
王有龄祠堂联
作者：郭伯荫
朝代：清
体裁：联

一门忠孝人皆仰；两字功名此最难。
堂联
作者：郭佩璋
朝代：清
体裁：联

仰鸿恩化雨覃敷，乐遍闾阎，谁识这番添岁月？看桃洞春风早暖，祥征熙洽，人游何处不神仙。
石床
作者：郭元灏
朝代：清

雨细飘新簟，云深护石床。半亭吹落叶，一枕纳微凉。林鸟依依倦，岩花寂寂香。支公遗麈在，明月下方塘。
丰台看芍药
作者：郭元釪
朝代：清
体裁：古风

都城旧说丰宜门，出门十里苍烟昏。丰台之名何所始，无台但有花连村。就中芍药号尤盛，香霞四月当晴暄。京华往来已五载，未踏此地心烦冤。今朝乌骡出翠甸，小棚半亩临红繁。排头茧栗尚娇小，姹女龋齿何婵媛。犹闻绿野閟幽事，数十万本丛环琨。款门请看久始入，果有异境藏丘园。风铺霞缯不可捲，熨帖飐滟如无根。朱栏百曲入花巷，温香熟美熏衣襌。锦窠香海不可得，此地乃有花乾坤。人间美好岂滥获，一枝已足当阶翻。何为千花复万朵，不辨香色栽篱籓。春风摇荡等燕麦，坐使国艳伤心魂。山公临风展襟韵，称与花相鸣篪埙。从游衮衮尽名彦，玉堂宴赏风流存。是时辋川遇摩诘，携家借墅高情鶱。风流二老步相接，巡檐吟啸诗清温。楚狂小子被花恼，狂香之侧为狂言。江乡已无万花会，合来此地倾芳樽。樽前且倒勿相谑，金围几朵何足论。
九日暨诸君登毗卢阁饮樵沙道院和韵
作者：郭元釪
朝代：清
体裁：古风

人生重九信佳节，帝里逢之亦閒旷。黄花得气要晴暄，不遣满城风雨飏。是中古寺密于荠，多有楼台写清壮。登高半是天涯客，三尺丘陵亦争上。尚书翠袖拂凉旻，秋阁高吟万夫望。白须红颊八座尊，步屧登临事真创。门生热喘如筒吹，坐讶飞行空所向。岂知逸兴未渠央，放笔裁诗神更王。樵沙道院上真前，酒盏经鱼亦佳状。颓然啸咏足清音，丝竹何须发妍唱。吕家亭子虚浪迹，未得银筵撰藤杖。酒边谁是吐茵人，落帽参军翻旧样。
倾盖亭
作者：郭元釪
朝代：清

禾黍郯城道，凄风人草草。不见倾盖贤，秋原亭榭好。一车将两马，独过长松下。漠漠路旁尘，萧条望远身。平生愧牢落，日暮但逢人。
和《春日雪后西苑启事》韵
作者：郭元釪
朝代：清
体裁：七言律诗

细玉罗纹似搏沙，晓山宫树冻啼鸦。相看不辨章台絮，无赖犹迟韦曲花。革履踏来诗并冷，小车冲处路从赊。山公启事悤悤毕，更向尘埃得净华。
商丘大中丞寓斋观明宣宗黑白二鼠图
作者：郭元釪
朝代：清

高斋间敞邗江滨，红柽小几无埃尘。却立况有班剑人，何物上案登柈行，昔者隆准太祖孙，手提图箓当乾坤。宝跗妙迹世莫伦，挥毫幻出窃齧身。一行欲前势复蹲，一似避匿穿墉奔。一体兑色清如冰，一秉正气衣元纁。唧啾小语若可闻，欲穴寝庙窥甏盆。锦窠装褙洁可扪，似此尚是无牙君。吾闻宣皇业峥嵘，蹇夏论道杨歌赓。涤除贪秽何谆谆，窒塞幸路官箴清。此辈意态如火明，肢体毛发传其形。麦须豆眼了然存，铸鼎象物神奸惊。纵有甘口恶不悛，白日肯许行成群。洪永大党谁陶钧，赖此敏手工渲皴。后来《尔雅》虫鱼烦，谓䶂谓豹忘其真。白日据社不可熏，女奴饱食睡思昏。米脂盗食仓与囷，瓠肥不容丞相嗔。一时暴斗黠鼠掀，偷人目睛王其民。衣冠齧碎食单贫，此物与器同缤纷。周之成康汉景文，唐称贞观宋仁神。星罗棋布如排匀，若宣岂是寻常生，豳图织妇歌《南薰》，《猗兰》招饮颁群臣。以类考之不待论，公乎东里光荣新。
夏日诸同人小集晚过龙泉寺南风氏园看古松限韵同赋
作者：郭元釪
朝代：清
体裁：古风

胜地宠佳招，于迈搴宿莽。爱此名蓝偏，幽奇探废圃。稍稍辨径入，惊见苍龙舞。怪松信独绝，游历曾未睹。不知岁月深，但见虬鳞古。距地二尺强，南横十数武。两头屈曲上，门立若双柱。枝叶尽樛盘，结翠叠檐庑。微风起海涛，清寒落空宇。疑是龙泉龙，攫挐吼风雨。爱客今山公，礼数宽宾主。珍肴与上尊，奇味出天府。展席古松下，畅怀歌且鼓。发兴唱高吟，劲骨翻媚妩。势若与乔松，元气共支拄。美比岁寒姿，枫槐焉敢伍。悠然耳目新，心醉手还抚。醉后不忍归，卧看鸾鹤聚。
宴集诗
作者：郭元釪
朝代：清
体裁：古风

逆旅岁云除，光阴亦如客。腊尾得大尽，乃有小除夕。自公得休暇，旷欲排羽翮。出门无所之，谁为阿戎宅。尚书开华筵，明镫盍冠帻。四座皆老苍，屠苏愧先获。春盘多异馔，茫不辨菽麦。烂蒸莱州鸡，缕切滦水鲫。江南黄雀肥，山东汤饼白。人皆薄海彦，器有殊方食。非徒醉荤膻，因之养风格。欢酣意未足，留客复改席。评诗兼看画，清兴有馀适。珠韬韫明辉，锦轴展遗迹。恭惟文康公，股肱弼台德。当年政事堂，天下仰赤舄。至今海宇内，嘉谟饫膏泽。龙鸾舞缣素，髣髴圭璋色。灵爽归帝旁，菁英在点画。拜看肃衣袂，敢不步局蹐。韦平世业长，三事在一室。我公鱼水分，岂不过畴昔。黄阁即奋庸，朱门看舄奕。一士饱不难，苍生仰安石。
寄黄州许使君
作者：郭元釪
朝代：清

平生睡足泽南州，杜紫微言君似不。人道小鲜逢敏手，世传双鹿从遨头。终年茹苋朝餐足，尽日池塘暮雨收。从古光黄多异士，莫教回避庾公楼。
拙道人再以豆苗菹见寄·其一
作者：郭元釪
朝代：清
体裁：七言绝句

山菜居然冠朔方，绕牙清脆得新尝。祗怜三韭无风味，添与斋厨一日忙。
拙道人再以豆苗菹见寄·其三
作者：郭元釪
朝代：清
体裁：七言绝句

恨无邮使寄将归，分送幽邻识者稀。一昔乡心凭翠叶，水村春雨豆花肥。
拙道人再以豆苗菹见寄·其二
作者：郭元釪
朝代：清
体裁：七言绝句

碧叶膏肥真似豆，清香酷烈胜于兰。尚书不独分甘旨，要使门生议食单。
次《藤花厅》韵
作者：郭元釪
朝代：清
体裁：七言律诗

闻道华厅紫幄垂，文昌春色外人知。正看云木悬高蔓，想见繁花动晚飔。小锸长镵怀昔哲，隐囊纱帽称吾师。后园竹木东厢笔，千古风流又一时。
次韵和宋牧仲《秋日广陵杂兴八首》·其一
作者：郭元釪
朝代：清
体裁：七言绝句

九旻霖雨湿残秋，小驷柴车阻胜游。却有水关红叶岸，庾公高兴欲登楼。
次韵和宋牧仲《秋日广陵杂兴八首》·其七
作者：郭元釪
朝代：清
体裁：七言绝句

老雨欺秋入夜分，竹墙松院益纷纷。荒凉逆旅三閒月，触拨床头一瓮云。
次韵和宋牧仲《秋日广陵杂兴八首》·其三
作者：郭元釪
朝代：清
体裁：七言绝句

苔展重茵鞠打围，高庭寒色试秋衣。放衙不用凡胥吏，一阵檀栾拥绿扉。
次韵和宋牧仲《秋日广陵杂兴八首》·其二
作者：郭元釪
朝代：清
体裁：七言绝句

日影霜纹满戟枝，水滨閒建白云司。韩瞻新句冬郎和，未许门前横笏知。
次韵和宋牧仲《秋日广陵杂兴八首》·其五
作者：郭元釪
朝代：清
体裁：七言绝句

浮山下格尚通津，去住宣防负土人。不有江南医国手，钓鱼何处稳閒身。
次韵和宋牧仲《秋日广陵杂兴八首》·其八
作者：郭元釪
朝代：清
体裁：七言绝句

竹舆轧轧秋山间，松声欲落襟带间。不教呵殿恼林樾，诗心全在隔江山。
次韵和宋牧仲《秋日广陵杂兴八首》·其六
作者：郭元釪
朝代：清
体裁：七言绝句

秋城如练水如苔，沙鸟汀鸥日日来。九日淮南有佳处，蟹螯肥足酒无灰。
次韵和宋牧仲《秋日广陵杂兴八首》·其四
作者：郭元釪
朝代：清
体裁：七言绝句

檐声送到催诗雨，野色营成命酒天。笋脯橘乾随意酌，笔床茶灶自牵船。
秋日共诸同人过圣安崇效二寺·其一
作者：郭元釪
朝代：清
体裁：七言绝句

城南坊曲水云虚，秋树如山绕佛居。此地达官嫌寂寞，小舆唯过宋尚书。
秋日共诸同人过圣安崇效二寺·其三
作者：郭元釪
朝代：清
体裁：七言绝句

半筵秋物有馀清，茶屋香台非世情。昔日青樽无座客，重来白发有门生。
秋日共诸同人过圣安崇效二寺·其二
作者：郭元釪
朝代：清
体裁：七言绝句

墙上笼诗有碧纱，十年芋火旧僧伽。圣安寺是尚书寺，不让佳名擅枣花。
秋日共诸同人过圣安崇效二寺·其四
作者：郭元釪
朝代：清
体裁：七言绝句

大云春事法螺秋，画戟清香处处留。多少江南旧烟雨，又随佳句入红楼。
答邵子湘
作者：郭元釪
朝代：清

芙蓉湖上邵髯翁，高行鸿文眼界空。京洛声华怀漫刺，江湖踪迹趁归鸿。南丰不让刘中垒，杜甫平交严郑公。老却少微星下客，梦魂肯踏软尘红。
过盘谷拙道人以豆苗菜见寄用宋山言韵·其一
作者：郭元釪
朝代：清
体裁：五言律诗

闻道盘龙谷，幽深长翠苗。叶如戎菽细，名引玉渊遥。入品应称逸，为羹旋欲消。山公朝退后，清兴想连宵。
过盘谷拙道人以豆苗菜见寄用宋山言韵·其三
作者：郭元釪
朝代：清
体裁：五言律诗

平生学圃手，未辨此佳苗。小谱看如画，清诗韵转遥。韭花春睡足，菰菜旅情消。欲侍桥衡席，清言失禁宵。
过盘谷拙道人以豆苗菜见寄用宋山言韵·其二
作者：郭元釪
朝代：清
体裁：五言律诗

木钵安禅处，清泉长嫩苗。盘盂登味别，支许寄情遥。云甲何曾变，山香久不消。何须同碧藕，杂遝上春宵。
长安午日诸同人集用宋牧仲村居即事雪桥吊郢子二诗韵·其一
作者：郭元釪
朝代：清
体裁：七言律诗

晓树分飞绀色鸦，小堂名饮兴偏加。杯浮平老三年艾，座有科名一树花。偶对午风思梦蝶，漫随秋水听鸣蛙。春帆竞渡江南岸，红断溪西燕尾叉。
长安午日诸同人集用宋牧仲村居即事雪桥吊郢子二诗韵·其二
作者：郭元釪
朝代：清
体裁：七言律诗

好在西陂杖履幽，小亭初筑号休休。缥壶送喜风吹雁，纱帽行田雨唤鸠。霜鬓四方知未满，名僧万里为淹留。中朝司马归田后，多少人閒去事悠。
于山戚公祠联
作者：郭兆昌
朝代：清
体裁：联

功德在民，百世祀可也，所望一灵不泯；城郭犹是，四方来观者，免教再过为墟。
于山戚公祠联
作者：郭兆昌
朝代：清
体裁：联

忍教此地为戎，片石护存完我责；正值中原多故，长城宛在缅公灵。
挽郭嵩焘联
作者：郭兆芳
朝代：清
体裁：联

心如皎日，谤若浮云，浩气还太虚，易箦犹为天下计；椿树甫摧，梁木又坏，罡风惊恶耗，感时频哭老成人。
书室联
作者：郭光墀
朝代：清
体裁：联

教学有相长之称，愿诸君共事切磋，当思聚首同堂，此缘非浅；功修以及时为要，倘尔室稍存玩愒，竟至终身歧路，虽悔何追？
代杨慎之作
作者：郭光墀
朝代：清
体裁：联

蛾术愧难精，敢许生徒来面北；鳣堂私自拥，尚期家学奉关西。
入学后父死又出门，有友二人到省，有阿叔
作者：郭光墀
朝代：清
体裁：联

可怜辛苦半生，才博青衿，遽然失怙，才居优等，竟尔登仙，况异域他乡，山遥水远，想风波恶甚，纵魂魄归来，未免对老母妻儿而饮泣；犹幸因依两得，甫辞湘渚，已托良朋，甫至珠江，又逢季父，虽羁垣客馆，影只形单，念亲旧伤多，即幽冥隔断，尚期佑深恩古谊以前程。
再挽官锦城廪生
作者：郭光墀
朝代：清
体裁：联

恨初秋鵩耗谁传？我本多情，忙寄远缄消俗谶；才几日凤垣小别，君真永诀，凄闻旅榇返乡关。
再挽官锦城廪生
作者：郭光墀
朝代：清
体裁：联

曹孟德今安在哉？面目俱非，此地何堪当一瞬？孙叔敖其复来矣，衣冠犹是，斯人早已炳千秋。
出门搭船时情事
作者：郭光墀
朝代：清
体裁：联

一事最堪怜，谓更深露冷风寒，病已有因，回首应添舟子恨；九原无别憾，只母老妻单儿幼，死犹未瞑，伤心长作旅人魂。
南安寺楹联
作者：郭光墀
朝代：清
体裁：联

天地回春生万物；人心乐善获千祥。
在外挽岳父，切出门叙及大子在番邦
作者：郭光墀
朝代：清
体裁：联

老病料难痊，叹儿女情长，犹谆谆数语叮咛，掩袖忽传游子泪；泰山悲失望，痛乡关路远，竟负负一觞哀奠，招魂空对丈人峰。
大门联
作者：郭光墀
朝代：清
体裁：联

携南邦眷属归来，幸萱室欣承，荆庭乐聚；备北海樽罍薄具，趁菊秋报赛，蓬户迎宾。
孙捐监生，又孙入学门联
作者：郭光墀
朝代：清
体裁：联

年四十以前，艰苦备尝，幸后起赞襄，于今聊吐辛酸气；礼三千之内，仪文繁叙，当事忙酬酢，奚敢稍疏敬慎心。
拟无意教书
作者：郭光墀
朝代：清
体裁：联

出岫本无心，坐看闲云浑似我；读书期有获，敢云时雨化诸君。
挽侄
作者：郭光墀
朝代：清
体裁：联

噩梦已成真，叹此日羊石升沉，两泪苦含沧海碧；旅魂应未散，痛今兹狐丘首正，一棺孤瘗远山青。
挽刘霭人先生
作者：郭光墀
朝代：清
体裁：联

问疾已伤神，只一面为缘，岂料此时成永诀；临风空洒泪，叹十年交好，更从何处共论文？
挽同姓
作者：郭光墀
朝代：清
体裁：联

问讯渺难真，将信将疑，生死直教如梦说；招魂果何许？某山某水，钓游须记作儿时。
挽官锦城廪生
作者：郭光墀
朝代：清
体裁：联

廿年角逐名场，知己渐逢，廪粟尝君才几日？一种心伤盟谱，论交最久，木瓜投我复何人。
挽本姓先生
作者：郭光墀
朝代：清
体裁：联

云路擅文名，想茅斋问字，槐市横经，同类荷栽培，最怜学本存诚，立雪堂虚秋雨冷；竹林无福分，念别甫两旬，缘悭二见，频年多况瘁，只为身劳损寿，临风泪落夕阳红。
挽秀才
作者：郭光墀
朝代：清
体裁：联

力学为名成，赖棣华苦助十年，方图远志酬寒畯；浮生如梦幻，叹槎市惨遭一炬，竟抱先畿谢劫灰。
挽郭鉴秋先生
作者：郭光墀
朝代：清
体裁：联

师范绍林宗，想吾辈负笈三年，垂训谆谆时面命；回春无扁鹊，痛先生沉屙二日，俾予戚戚服心丧。
挽郭鉴秋先生，切其父在堂、子幼
作者：郭光墀
朝代：清
体裁：联

一疾竟无医，可怜卅载青灯，笔底谋生长碌碌；九原应有恨，大息七旬白发，阶前待哺又嗷嗷。
贺邝衮丞续婚联
作者：郭光墀
朝代：清
体裁：联

宜尔室家，桐制丝琴重谱调；徙以孙子，兰蕤玉砌早闻馨。
门人挽先生
作者：郭光墀
朝代：清
体裁：联

遽尔颓山，梦坐两楹呼弟子；未能筑室，心丧三载答先生。
己未二月移家魏塘
作者：郭凤
朝代：清

频年卜宅愿常赊，得地而今又自嗟。百岁故居成逐客，一湖新水送全家。丹鸡白犬随行笈，绿箬青蓑伴钓车。补幅移居图也好，春风婀娜片帆斜。
舟过昭山
作者：郭劝
朝代：清

古刹犹如故，轻舟拭目过。岸低烟影小，林密鸟声多。花溅游人泪，渔通下里歌。客心今又起，凭吊寄沧波。
秋日杂咏
作者：郭同芳
朝代：清

纵不思家也惘然，难禁萧索九秋天。花如故国黄无恙，发比来时白可怜。人得清閒宜命酒，官当寂寞似参禅。新诗题向开元寺，谁觅纱笼待客还。
中夏晚晴
作者：郭士达
朝代：清
体裁：五言律诗

雨歇日初坠，落霞明树颠。脱巾披白袷，倚柱看青天。归鸟急飞唤，孤云闲往还。游人入寥廓，回听惊鸣泉。
喜雨
作者：郭士达
朝代：清
体裁：五言律诗

积雨空山后，飞流树梢悬。绿欹初透竹，红没半开莲。五月寒侵葛，三农水护田。莫忧边饷急，帝已赐康年。
征妇
作者：郭士达
朝代：清
体裁：五言绝句

三年守空闺，年年裁尺素。作得辽阳书，遥阳八千路。
忆旧作
作者：郭士达
朝代：清
体裁：七言律诗

雄心尽逐水东流，寸臆常容百斛愁。投璧有年终按剑，擒王无命不封侯。诗书玩日空黄卷，岁月驱人已白头。休把儒衣缠病骨，实将蓑笠下渔舟。
春闺
作者：郭士达
朝代：清
体裁：五言绝句

萋萋三春草，极目生烟雾。既感妾衷肠，莫断王孙路。
燕居
作者：郭士达
朝代：清
体裁：五言律诗

寂寥杨子宅，元白绿窗虚。久病仍甘酒，多闲更嗜书。破巾宜短发，衰骨称深居。抱膝谁相傍，幽篁足草庐。
积雨初霁与客夜谈，用王文学韵
作者：郭士达
朝代：清
体裁：五言律诗

为厌经旬雨，偏宜一晚晴。草依华露湿，月入淡烟明。珠玉风前话，关山笛里声。清宵与良晤，一往足深情。
题定僧壁
作者：郭士达
朝代：清
体裁：古风

嘉木芾繁荫，清响流高蝉。招提倚层障，方丈成孤悬。中有远公座，面壁馀枯禅。但见鸟去来，不闻人往还。石床净如玉，花雨徒相湔。身本与空并，空中复何缘。说法即非法，是法故忘诠。
船头联
作者：郭婆带
朝代：清
体裁：联

道不行，乘桴浮于海；人之患，束带立于朝。
见岳楼
作者：郭宏岐
朝代：清

崚嶒高阁倚天边，授简阎公愧少年。一片江声流槛外，万峰云影到窗前。消除白昼还凭酒，检点青山不用钱。北望长安思旧侣，月明回雁数行连。
挽曾国荃联
作者：郭宝昌
朝代：清
体裁：联

中兴元老共推公，忆竞爽一门，佐文正并建殊勋，享茅封，专节钺，匡时殷利济，更赖剪除鲸鳄，戢患海疆，不教厝火遗忧，江左犹存谢安石；私志养亲能许我，念依仁数载，谓贱子谬知大体，假兵柄，借赈筹，破格受裁成，方思再策驽骀，报恩师室，忽痛陨星肇祸，河东谁荐李临淮。
挽曾国藩联
作者：郭宝昌
朝代：清
体裁：联

江左失元臣，沐德怀仁，同向甘棠挥雨泪；齐东悲往事，嘘枯吹朽，难将寸草报春晖。
挽曾纪泽联
作者：郭宝昌
朝代：清
体裁：联

使节历鲲溟，迨自入赞农曹，惟帝特倚全中外和局；侯封绵爵土，试仰无宗勋业，如公不愧贻父母令名。
挽张百熙联
作者：郭寿祺
朝代：清
体裁：联

帝嘉其功，死亦千古；天胡不慭，哭遍万方。
史梦兰继室田太夫人九十大寿
作者：郭寿轩
朝代：清
体裁：联

东阁梅开，瑶池春暖；北堂萱茂，海屋添筹。
东坡读书楼联
作者：郭尚先
朝代：清
体裁：联

万户侯何足道哉，顾乌帽青鞋，难得津梁逢大佛；三神山如或见之，问黄楼赤壁，何如乡郡挟飞仙。
容易
作者：郭尚先
朝代：清

容易愁人唱恼公，况兼红酒谢荷筒。连旬称病辞今雨，得句无题托古风。归燕依人如话别，宾鸿学汝共书空。平生最喜谈秋兴，领略年时已不同。
拂水山庄
作者：郭尚先
朝代：清

降表修成看陆沈，仍希姓字附东林。名山怅望《中州集》，歧路徘徊上堵吟。天火不容留宛委，佛镫可许忏威音。青青转羡章台柳，擘石研丹见素心。
题黄仲则集即效其礼
作者：郭尚先
朝代：清

骆丞词笔未登科，长爪通眉憔悴多。《锦瑟》春心迷断梦，铜笳霁吹入悲歌。才难为用应缘傲，诗到能穷始不磨。几许宰言图作佛，圆成竟让病维摩。
九日
作者：郭嵩焘
朝代：清

岁岁兹辰泛菊觞，今余泪雨洒衣裳。蕲黄形胜余回合，江汉波涛接混茫。万里秋风催短发，三年转战又重阳。茱萸酒尽天涯会，回首干戈道路长。
侯桂龄《疏勒望云图》
作者：郭嵩焘
朝代：清

安西万里道重开，翊运先收颇牧才。狼燧烟从沙际出，龙堆云自地中来。望穷葱岭心常恋，衣寄蒲犁手自裁。今日三山风景丽，板舆新度钓龙台。
定香亭雪用东坡聚星堂雪韵赋禁体
作者：郭嵩焘
朝代：清

峭风过树搜败叶，昨日苦寒今日雪。正愁酒冷炉火暗，莫惜井冻瓶弦绝。官鼓初沈鸦雀集，屏风对亚桑竹折。微镫闪座翳还吐，积霰飘帷明复灭。侧势斜冲危槛入，湿烟徐漾回风掣。泉源走石峭生棱，薜荔侵墙寒点缬。西湖半落水浮杯，东阁重开云散屑。海烽照耀旌旆愁，世事飘转风花瞥。醉时欢赏醒时叹，古人胜事今人说。汝南号令传呼急，冻手？沙冷如铁。
定香亭雪用东坡聚星堂雪韵赋禁体
作者：郭嵩焘
朝代：清
体裁：古风

峭风过树搜败叶，昨日苦寒今日雪。正愁酒冷炉火暗，莫惜井冻瓶弦绝。官鼓初沈鸦雀集，屏风对亚桑竹折。微镫闪座翳还吐，积霰飘帷明复灭。侧势斜冲危槛入，湿烟徐漾回风掣。泉源走石峭生棱，薜荔侵墙寒点缬。西湖半落水浮杯，东阁重开云散屑。海烽照耀旌旆愁，世事飘转风花瞥。醉时欢赏醒时叹，古人胜事今人说。汝南号令传呼急，冻手�沙冷如铁。
岳麓书院船山祠
作者：郭嵩焘
朝代：清
体裁：联

训诂笺注，六经于易尤专，探羲文周孔之精，汉宋诸儒齐退听；节义文章，终身以道为准，继濂洛关闽而起，元明两代一先生。
挽左宗棠联
作者：郭嵩焘
朝代：清
体裁：联

世须才，才亦须世；公负我，我不负公。
挽左宗棠联
作者：郭嵩焘
朝代：清
体裁：联

平生自许武乡侯，比绩量功，拓地为多，扫荡廓清一万里；交谊宁忘孤愤子，乘车戴笠，相逢如旧，契阔死生五十年。
挽彭玉麟联
作者：郭嵩焘
朝代：清
体裁：联

收吴楚六千里肃清江路之功，水师创立书生手；开国家三百年驰骋名扬之局，亮节能邀圣主知。
挽曾国荃联
作者：郭嵩焘
朝代：清
体裁：联

东南底定，晋督八州，继文正公规模，保障江淮三十稔；骨肉交亲，同声一哭，读柱石臣恩诏，表章功阀九重心。
挽曾国藩联
作者：郭嵩焘
朝代：清
体裁：联

论交谊在师友之间，兼亲与长，论事功在宋唐以上，兼德与言，朝野同悲惟我最；考初出以夺情为疑，实赞其行，考战绩以水师为著，实主其议，艰难未预负公多。
昼长
作者：郭嵩焘
朝代：清

昼长利觉客情孤，细雨纤纤乍有无。密树安巢闻啄鹊，破窗缀网看悬蛛。劳心远道人何处，刻意新诗貌已癯。强作东坡留滞语，经营身计一生迂。
桂花树下饮酒至夕
作者：郭嵩焘
朝代：清

少年爱花随处家，祇得岁月来无涯。眼看生意年年谢，花开花落成长嗟。退思堂前五株桂，烂漫又著秋来花。今年花事计数尽，得醉莫惜啼昏鸦。绛云漫空送飞霰，浓香泛浥波晴霞。试拣繁枝挂鹦鹉，翠蕤云帔纷交加。屈原《离骚》揽芳芷，不见古干攒仙葩。嗟予笃嗜不论命，娿娜相对无疵瑕。自怜岁岁花经眼，把盏更削秋园瓜。蛮方相待留手迹，移栽两树新萌芽。明年花开应更盛，坐视日月如转车。盛衰荦落复谁料，祇恐两鬓摧霜华。余芳堕地坐客散，耿耿白日西南斜。
楹联
作者：郭嵩焘
朝代：清
体裁：联

无补清时，终老书丛原宿志；偶谈瀛海，重摊诗卷纪前游。
胡刺史招饮东园
作者：郭嵩焘
朝代：清

时事艰危国论深，壮心低就酒杯斟。西风鼓角孤城远，细雨荼蘼小苑阴。大邑名贤心洒落，清春雅集夜萧森。何缘料理平生事，一卧沧江鬓发侵。
赠林昌彝联
作者：郭嵩焘
朝代：清
体裁：联

继往纳来，雄图既溢；收精注耳，幽关洞开。
集文选联
作者：郭嵩焘
朝代：清
体裁：联

蹈德咏仁，从善若水；收朋勤诲，重士如山。
雨晴出游用岐亭韵
作者：郭嵩焘
朝代：清

纵横玉局游，倾倒金壶汁。寒嘘日色薄，晴漾苔痕湿。清酣赴今赏，眩惑迷前得。云驰旌旆翻，风戛筝弦急。过树响山禽，叉鱼观水鸭。苍崖缀霜华，绀林拥烟幂。桑果殿秋红，埴坟通岭赤。平池菱实熟，积陇棉花白。弹棋每席地，沽酒或脱帻。日晕海棠羞，露泫芙蓉泣。百眺足千欢，四美无一缺。山川狎游主，鱼鸟趣吟客。归来得暝契，触眼峰高集。
题画
作者：郭年长
朝代：清

独立意何如，爱煞秋光好。新霜催黄叶，斜月衔山小。
将之日本奉别张雨珊司马即送其之山东兼简哲弟冶秋提学
作者：郭庆藩
朝代：清

十二年前同里闬，当时风谊友兼师。抟沙聚散一弹指，斫地歌吟空自奇。我向沧溟观日出，君归海岱数秋期。临歧更忆颍滨老，云树苍茫系梦思。
新霁
作者：郭庆藩
朝代：清

纤云四卷碧天遥，雾散江清冻未消。万树梅花香似海，因风吹送过溪桥。
野望
作者：郭庆藩
朝代：清

幽居一何适，独步倚空林。远树喧山鹊，方塘拂水禽。芰荷香送晚，藤蔓老成阴。云壑藏萧寺，遥闻钟磬音。
萧寺晨钟
作者：郭建本
朝代：清

古刹山崖上，祇园望里逢。青围萧寺柏，晨听上方钟。宝盖明残烬，鲸铿彻远峰。迷途如可觉，到耳韵从容。
铁棋仙迹
作者：郭建本
朝代：清

仙踪传果老，豆积费推求。一局棋谁胜，千年子未收。蝠飞曾道破，鹤去尚来不。洞里春常在，尘心象外游。
宫月
作者：郭开泰
朝代：清

宫分三十六，谁不是嫦娥。明月知人意，君王幸处多。不寒飘翠袖，如画彻清歌。借问长门里，逍遥步若何。
寄衣曲
作者：郭开泰
朝代：清

商飙落叶如飞燕，寒衣处处催针线。征夫一去未曾还，十载相思不相见。相见家乡讵有期，旧衣寄尽寄新衣。织成窗外三更月，缝就镫前半晓鸡。忆昔裁衣手腕轻，算来宽窄能相称。悠悠离别已多年，心意商量愁未定。定识腰肢旧日非，剪来那得更宽围。试把妾身还自约，嫁衣宽尽不相依。再四丁宁寄徒侣，愿见儿夫亲付与。泪痕滴上半成殷，到日开时应认取。吁嗟乎！王家多难为前驱，休说封侯志尚虚。又恐思家徒乱意，衣间不付一封书。
开岁往役海上暮春还时家更空乏赋此
作者：郭开泰
朝代：清

劳苦三联月，还家忽暮春。庶人宜往役，吾道敢辞贫。未得销形影，何能作隐沦。桃源虚设想，莫认记为真。
丁亥除夕书怀
作者：郭式昌
朝代：清

人言方朔是神仙，风雪穷冬在客边。忧国一镫看白发，思乡几辈念青毡。寒消竹火残更里，酒忆梅花老屋前。践得东坡江水约，读书犹愿假余年。
五坑收抚客民事毕回广州旬日又赴漕涌军营赋示内子
作者：郭式昌
朝代：清

叹息劳生百感侵，征袍才脱又分襟。鼓鼙江上催人去，笑语镫前惜夜深。敢信封侯有奇骨，未应偕隐负初心。同来瘴雨蛮烟地，祇盼刀环是好音。
吴江舟次
作者：郭式昌
朝代：清

三年十渡吴江水，花草山川渐有神。故垒削平皆沃壤，荒村成聚见归人。晨餐细脍烹红鲤，夜舫清歌飐白蘋。还是六朝金粉地，残秋烟景似芳春。
延平军营书所见
作者：郭式昌
朝代：清

阵云阴阴作愁绝，东溪一夜溪流赤。滩头石碎挂死人，死人多于滩头石。我来维舟延福门，路旁纷纷走避贼。中有一老哭且行，鲜血新疮在右额。自言家近幔亭峰，庐井年年习兵革。红巾三度入闽关，九曲溪山遍荆棘。今年无贼有戍兵，妻子流亡归暂息。谁知将军率虎狼，葛伯先夺耕夫食。乱军纵火焚山庄，牛羊鸡犬皆烹磔。君看溪边流死人，尽死官军非死贼。
杨花
作者：郭式昌
朝代：清

迢递关河春欲归，行人相望隔斜晖。一天薄暝寒将尽，几日东风力渐微。但见烟村都黯黯，不堪枝叶尚依依。禅心未便沾泥去，还向长亭惹客衣。
白云洞
作者：郭式昌
朝代：清

一洞悬危磴，数峰深翠微。山涵春气静，泉养石根肥。幽草自颜色，白云无是非。高僧忘对客，坐补水田衣。
石鼓山半山亭小憩
作者：郭式昌
朝代：清

数里闻溪濑，入山惟乱松。空香薰日气，积翠冷云容。夕磬烟中寺，风泉涧底舂。岩扉随意叩，欢喜一僧逢。
荷亭拜李忠定公祠
作者：郭式昌
朝代：清

手掬寒泉拜绿苔，满湖残照庙门开。池蒸暑雨红蕖发，旂卷秋风白雁来。半壁空持恢复策，七旬谁展老臣才。三闽四广终成误，和议难凭自古哀。
辛未春月由温州至处州道上杂咏
作者：郭式昌
朝代：清

双塔江心孤屿留，昔贤觞咏此风流。绿蘋香送清风远，疑有吟声出孟楼。画桨乘潮打浪花，溪湾转过几人家。雨丝风片孤篷底，卧看青山出永嘉。石门洞口白云封，飞瀑千寻挂碧峰。空羡诗人谢康乐，浣纱二女几时逢。连日山程马足忙，今宵借宿爱禅堂。林鸦飞尽松门掩，万谷笙钟入梦凉。云深石室白生虚，夜冷枯僧入定初。水月盈盈人不睡，但分清影与寒鱼。回环丹嶂千层出，屈曲清溪百道斜。一抹林光朝旭上，括苍残雪在桃花。
辛未春月由温州至处州道上杂咏·其一
作者：郭式昌
朝代：清

双塔江心孤屿留，昔贤觞咏此风流。绿蘋香送清风远，疑有吟声出孟楼。
辛未春月由温州至处州道上杂咏·其三
作者：郭式昌
朝代：清

石门洞口白云封，飞瀑千寻挂碧峰。空羡诗人谢康乐，浣纱二女几时逢。
辛未春月由温州至处州道上杂咏·其二
作者：郭式昌
朝代：清

画桨乘潮打浪花，溪湾转过几人家。雨丝风片孤篷底，卧看青山出永嘉。
辛未春月由温州至处州道上杂咏·其五
作者：郭式昌
朝代：清

云深石室白生虚，夜冷枯僧入定初。水月盈盈人不睡，但分清影与寒鱼。
辛未春月由温州至处州道上杂咏·其六
作者：郭式昌
朝代：清

回环丹嶂千层出，屈曲清溪百道斜。一抹林光朝旭上，括苍残雪在桃花。
辛未春月由温州至处州道上杂咏·其四
作者：郭式昌
朝代：清

连日山程马足忙，今宵借宿爱禅堂。林鸦飞尽松门掩，万谷笙钟入梦凉。
随蒹秋叔访非衣子山斋
作者：郭式昌
朝代：清

问君何事碧山深，独酌寒泉万古心。解带松风言亹亹，闭门花石坐阴阴。半生积梦醒华发，随意春芳伴苦吟。祇有竹林双屐好，相将壶酒日来寻。
过宁靖王墓
作者：郭必捷
朝代：清

萋萋芳草忆王孙，碧水丹山静闭门。吊月蟪蛄悲故府，号风松柏泣忠魂。一枝聊借犹堪托，四海无家岂独存。历尽艰辛逃绝域，但留正气塞乾坤。
魁斗山早春
作者：郭必捷
朝代：清

魁斗名山挂雾轻，未过残腊动春情。遥闻海市和风度，长映贤关淑气生。野草根深抽细叶，林莺喉涩试新声。宁南客邸欢相近，到处閒游解宿酲。
挽陆元錞联
作者：郭恒辰
朝代：清
体裁：联

鳣舍怡情，看三径香多，省识人如菊淡；鲤庭侍养，怅六年吏隐，遽闻诗咏莪哀。
次陶先生以自题王廉生祭酒遗墨见示敬赋长句
作者：郭恩孚
朝代：清

无为斋墙土花碧，悲风飒飒响通夕。墨耶泪耶不可知，白头老儒对镫泣。金荃兰畹楚臣骚，丹凤城中鬼夜号。翠华西幸华山高，孤臣之魂安足招。
南乡子·闻笛
作者：郭慧瑛
朝代：清

隔院度红腔。细逐宵风转曲廊。四顾无人蛩语歇，微凉。惜少歌喉啭泰娘。夜色照瑶窗。酒盏犹温月过墙。雨被蝉琴■住了，梅黄。又报梅花落楚江。
捣练子·晓从圣因寺入钱塘门
作者：郭慧瑛
朝代：清

残月白，早霞红。岸柳依依战晓风。傍水人家门未启，隔湖吹堕一声钟。
八月半桃源上下坝伯爷寿用联
作者：郭懋桢
朝代：清
体裁：联

小溪双岸月；长笛一声秋。
戏台联
作者：郭懋桢
朝代：清
体裁：联

英雄千古作奇观，漫疑朝贬夕褒，识此处暸如指掌；善恶两途看果报，莫道人遐代远，愿世间猛省回头。
挽侄长联
作者：郭懋桢
朝代：清
体裁：联

二十年馆谷追随，砚田授受，费多少青灯黄卷，刻志研摩，幸始冠童军，继膺异等，方冀秋闱拔戟共兹鏖战一场，独奈何旦遭重疠，夕陨旅居，医未及求，神未及祷，卦卜未及询，弥留间频呼叔叔，空把胸中遗恨，数语叮咛，天为之乎？抑人为之乎？叹斯道其谁知，竟令我伤深犹子，望缺余生，欲寄家书难下笔；千百里轮船漂泊，穗石浮沉，总悲凉蛋雨蛮烟，孤魂摇落，剩半肩行箧，七尺灵棺，相依粤海归装，备历辛酸万状，更孰堪昔赋远游，今成永诀，候亦已易，境亦已迁，音容亦已杳，同堂上齐哭哥哥，只将身后苦情，几番惨叙，时使然耶？实命使然耶？倘此心有不。
题神厂外柱
作者：郭懋桢
朝代：清
体裁：联

集同社以歌功，梓里平安，四境苍生叨玉烛；趁暖炉而献酒，梅花清雅，数声长笛侑金樽。
贺张百熙60寿联
作者：郭振墉
朝代：清
体裁：联

学贯欧亚，政成食货；年高篯皓，望蔚湘衡。
听涛亭诗
作者：郭振遐
朝代：清

平阳郭居士，来筑听涛亭。他日西山上，长松万叠青。
旅怀
作者：郭振遐
朝代：清

昨夜窗棂月一痕，凄凉偏照客中情。关山远隔三千里，愁听梅花玉笛声。
送赖壶仙东航留学
作者：郭文炳
朝代：清

长亭祖饯卜良辰，杨柳依依送故人。万里鹏程君奋翮，一声骊唱我伤神。诗如珠玉初成集，劫历沧桑自在身。此后风光三月好，樱花满眼大和春。
挽左孝威联
作者：郭昆焘
朝代：清
体裁：联

乃翁为当代奇才，记往时闾里过从，已看头角峥嵘，笑语相呼小诸葛；群从皆后来健者，喜频岁联翩竞爽，讵料功名泡幻，凄凉同付大槐安。
烟雨楼联
作者：郭昆焘
朝代：清
体裁：联

小别西湖，恰来此地看烟雨；相逢南浦，同上高楼话水云。
观音岩
作者：郭昆焘
朝代：清

空舲高出云，其中剧深黝。兹崖稍低狭，划若神工剖。虬松蟠岩侧，真见支离叟。云是念庵植，绵历岁月久。如何风雨宵，不化蛟龙走。
贺左宗棠寿联
作者：郭昆焘
朝代：清
体裁：联

东阁官梅动诗兴；南极老人应寿昌。
重过洄溪渡有感
作者：郭昆焘
朝代：清

一水抱城曲，数家垂柳深。十年重唤渡，万感入悲吟。世事仍无定，斯人不可寻。秋风吹落日，江上扫层阴。
重过白马市见刈稻已了偶作述怀
作者：郭昆焘
朝代：清

磨牛陈迹几经过，瞥眼韶华叹逝波。世路栖皇同夏热，客中情绪觉秋多。不堪时事忧饥馑，已分浮生老薜萝。且喜田园无恙在，筑场稍稍见登禾。
挽张之洞联
作者：郭昌龄
朝代：清
体裁：联

精神矍铄，事必身亲，遥瞻南极老人，众望同钦文潞国；鞠躬尽瘁，死而后已，岂独西州妇孺，失声恸哭武乡侯。
读常理斋殉节录题后
作者：郭明德
朝代：清

我读文山正气歌，上为日星下岳河。人生天地身许国，肯负七尺雄冠峨。三寸毛锥博青紫，禦侮岂足当干戈。书生知兵从古少，欲雪此耻可若何。男儿死耳尸裹革，见义不为惭巍科。我友理斋崇庆牧，弱冠二酉胸中罗。平生爱吟成癖好，鸿篇字字织龙梭。南宫射策称物望，西充作宰得人和。叔度何暮侨谁嗣，百废俱举蠲烦苛。岁在癸巳金川役，王师西向扫巢窠。量沙唱筹君竭力，度支出纳无一讹。逆酋阴连索诺木，忽掀平地生风波。仓皇闻变各鸟散，君独正色厉声诃。来歙书表血刺字，光弼临阵刀插靴。且骂且斗刃数贼，恨不六臂歼幺么。食人之禄忠人事，早办一死矢靡他。忆我与君订交日，轩车斗酒相经过。戟须炬目谈成败，齿根截铁无媕婀。祖逖闻鸡各起舞，陶侃运甓箴蹉跎。知君忠孝本至性，临时岂复肯依阿。我闻蜀中山水秀，才人烈士古来多。出师慷慨武侯表，北征缠绵老杜哦。文与诗书相表里，俗笔脆薄空研摩。君今从容能就义，文章气节两无颇。浣溪俎豆配前哲，精成万古劫不磨。故乡鹤梦应归去，只鸡何日登陂陀。风尘鹿鹿行老矣，千秋怅望泪滂沱。
关帝庙联
作者：郭春生
朝代：清
体裁：联

兄及弟矣，式相好矣，无相尤矣；神之格思，不可度思，矧可射思。
添字浣溪沙·春暮有感
作者：郭景飙
朝代：清

拨闷无过是醉乡。老来犹入少年场。烟雨濛濛春去也，莫思量。杜宇声声啼不住，蝶无寻处野桥芳。依旧去来梁上燕，为谁忙。
与枢直旧友追话诸老轶事因志其语
作者：郭曾炘
朝代：清

图谶说淳风，祸唐知不免。乡曲老书生，乃亦妖梦践。前生故渺茫，置身忽鼎铉。私印默自镌，画禅且游衍。南厓非奸相，门下乞削籍。谬种孰流传，亦被春秋责。和战处两难，群矢期中的。智哉卫足葵，急流能勇决。少年冯涿州，晚慕傅春和。推贤亦下士，赡智犹足多。调护骨肉间，披诚无媕阿。咄咄双桂轩，退食谁见过。烽火照甘泉，宫车急西迈。七十秃老翁，抱印趋行在。八议首懿亲，青蒲偶独对。吕端不糊涂，沈默姑养晦。藏地连西南，全蜀藉屏蔽。维州已归顺，庙谟忍轻弃。桑榆犹及收，荐贤亟自代。碧血埋苌弘，谁理西康议。
与枢直旧友追话诸老轶事因志其语·其三
作者：郭曾炘
朝代：清

少年冯涿州，晚慕傅春和。推贤亦下士，赡智犹足多。调护骨肉间，披诚无媕阿。咄咄双桂轩，退食谁见过。
与枢直旧友追话诸老轶事因志其语·其二
作者：郭曾炘
朝代：清

南厓非奸相，门下乞削籍。谬种孰流传，亦被春秋责。和战处两难，群矢期中的。智哉卫足葵，急流能勇决。
与枢直旧友追话诸老轶事因志其语·其五
作者：郭曾炘
朝代：清

藏地连西南，全蜀藉屏蔽。维州已归顺，庙谟忍轻弃。桑榆犹及收，荐贤亟自代。碧血埋苌弘，谁理西康议。
与枢直旧友追话诸老轶事因志其语·其四
作者：郭曾炘
朝代：清

烽火照甘泉，宫车急西迈。七十秃老翁，抱印趋行在。八议首懿亲，青蒲偶独对。吕端不糊涂，沈默姑养晦。
乙丑二月出都车中口占
作者：郭曾炘
朝代：清

西笑真成梦，东流未有垠。偷生余故我，触处感前尘。卉木犹含冻，风沙苦趁人。此身安住著，满目足悲辛。静听车轮转，吾肠与万周。把书姑引睡，呼酒不浇愁。促坐知谁某，微吟自唱酬。平生江海兴，左计负扁舟。美服人争指，空名盗亦憎。当关多猛虎，掠野尽饥鹰。衰朽惭筋力，承平想股肱。悠悠青史事，神理久无凭。
乙丑二月出都车中口占·其一
作者：郭曾炘
朝代：清

西笑真成梦，东流未有垠。偷生余故我，触处感前尘。卉木犹含冻，风沙苦趁人。此身安住著，满目足悲辛。
乙丑二月出都车中口占·其三
作者：郭曾炘
朝代：清

美服人争指，空名盗亦憎。当关多猛虎，掠野尽饥鹰。衰朽惭筋力，承平想股肱。悠悠青史事，神理久无凭。
乙丑二月出都车中口占·其二
作者：郭曾炘
朝代：清

静听车轮转，吾肠与万周。把书姑引睡，呼酒不浇愁。促坐知谁某，微吟自唱酬。平生江海兴，左计负扁舟。
书钞本杜诗后
作者：郭曾炘
朝代：清

杜陵际丧乱，每饭不忘君。许身稷与契，世尤骇其言。岂知此老胸，固生忧黎元。稷契佐唐虞，得以康斯民。君民实一体，君仁莫不仁。所以企中兴，恋阙心拳拳。肃代虽孱主，西极犹自存。陵夷逮懿昭，读史足辛酸。岂惟冻雀悲，清流亦投渊。群盗起如毛，什百巢与温。所过恣屠掠，千里无人烟。五季递兴仆，十国更剖分。回思天宝日，何思羲皇前。九州戴共主，继体岂皆贤。神器要有属，自然息闇干。《风》《骚》本忠爱，千载思灵均。杨墨无君父，率兽终食人。民彝既泯乱，天道无幸全。此语非臆造，吾闻自船山。杜公称诗圣，众体无不备。大云赞公房，乃与选诗类。向来信口读，未测意所谓。近览杜园说，乃知豁蒙翳。当年陷贼中，此为窜匿地。去来与信宿，踪迹皆可识。复壁藏赵岐，北海侔高谊。巾履及醍醐，衣食兼赒济。脱身有天幸，麻鞋达行在。右丞与司户，误被罗网致。托疾以自全，亦未伪职试。台州竟死谪，辋川亦作废。少陵屡赠诗，湔祓至一再。后儒顾不谅，执此为訾议。往者粤寇乱，名臣若汤戴。皆无效死责，慷慨轻就义。承平重气节，清议犹可畏。道咸去岂远，风尚乃大异。纷然鸟兽散，咄咄真怪事。虞山笺杜诗，毕生萃心力。以视訔鹤辈，较然分黑白。稼堂与义门，纠缪纷指摘。芟薙其榛芜，十犹八九得。独解勃律章，乃援奘师说。衣毛讥鸟言，比类强区别。书生守兔园，繁徵疑奥僻。龙门谤史心，狡狯故难测。我因读此笺，重感世变亟。通市逾百年，蕃舶来如织。邹衍所常谈，甘英未尽历。条支西海头，环峙皆勍敌。连鸡斗爪觜，未易雌雄决。马主虽中微，宝乡益繁殖。盛衰初无常，谁能外夷狄。震旦号昭明，文物迥非昔。仁义苟不存，政恐难立国。即叙徵夏书，大言得无怍。牧翁岂及料，澜翻恣笔舌。
书钞本杜诗后·其一
作者：郭曾炘
朝代：清

杜陵际丧乱，每饭不忘君。许身稷与契，世尤骇其言。岂知此老胸，固生忧黎元。稷契佐唐虞，得以康斯民。君民实一体，君仁莫不仁。所以企中兴，恋阙心拳拳。肃代虽孱主，西极犹自存。陵夷逮懿昭，读史足辛酸。岂惟冻雀悲，清流亦投渊。群盗起如毛，什百巢与温。所过恣屠掠，千里无人烟。五季递兴仆，十国更剖分。回思天宝日，何思羲皇前。九州戴共主，继体岂皆贤。神器要有属，自然息闇干。《风》《骚》本忠爱，千载思灵均。杨墨无君父，率兽终食人。民彝既泯乱，天道无幸全。此语非臆造，吾闻自船山。
书钞本杜诗后·其三
作者：郭曾炘
朝代：清

虞山笺杜诗，毕生萃心力。以视訔鹤辈，较然分黑白。稼堂与义门，纠缪纷指摘。芟薙其榛芜，十犹八九得。独解勃律章，乃援奘师说。衣毛讥鸟言，比类强区别。书生守兔园，繁徵疑奥僻。龙门谤史心，狡狯故难测。我因读此笺，重感世变亟。通市逾百年，蕃舶来如织。邹衍所常谈，甘英未尽历。条支西海头，环峙皆勍敌。连鸡斗爪觜，未易雌雄决。马主虽中微，宝乡益繁殖。盛衰初无常，谁能外夷狄。震旦号昭明，文物迥非昔。仁义苟不存，政恐难立国。即叙徵夏书，大言得无怍。牧翁岂及料，澜翻恣笔舌。
书钞本杜诗后·其二
作者：郭曾炘
朝代：清

杜公称诗圣，众体无不备。大云赞公房，乃与选诗类。向来信口读，未测意所谓。近览杜园说，乃知豁蒙翳。当年陷贼中，此为窜匿地。去来与信宿，踪迹皆可识。复壁藏赵岐，北海侔高谊。巾履及醍醐，衣食兼赒济。脱身有天幸，麻鞋达行在。右丞与司户，误被罗网致。托疾以自全，亦未伪职试。台州竟死谪，辋川亦作废。少陵屡赠诗，湔祓至一再。后儒顾不谅，执此为訾议。往者粤寇乱，名臣若汤戴。皆无效死责，慷慨轻就义。承平重气节，清议犹可畏。道咸去岂远，风尚乃大异。纷然鸟兽散，咄咄真怪事。
书钞本杜诗后与枢直旧友追话诸老轶事因志其语·其一
作者：郭曾炘
朝代：清
体裁：古风

图谶说淳风，祸唐知不免。乡曲老书生，乃亦妖梦践。前生故渺茫，置身忽鼎铉。私印默自镌，画禅且游衍。
先中丞公癸酉鄂闱拟墨原稿沄儿装潢成册敬题其后
作者：郭曾炘
朝代：清

三度文衡总向隅，九重温语念寒儒。传家别有燕支笔，手泽犹堪一集都。点铁成金有化工，敢将小技薄雕虫。当时曾感孤寒泣，一念怜才出至公。模楷非徒多士资，公忠默与古人期。一朝功令兴亡系，剧忆中书抗议时。乞骸疏草背人挥，莼菜秋风早见几。一疏回天私自庆，惊闻哀诏倍歔欷。秋柳明湖记梦痕，都堂镫烛不堪论。文身章甫知无用，且宝先芬付后昆。
先中丞公癸酉鄂闱拟墨原稿沄儿装潢成册敬题其后·其三
作者：郭曾炘
朝代：清

模楷非徒多士资，公忠默与古人期。一朝功令兴亡系，剧忆中书抗议时。
先中丞公癸酉鄂闱拟墨原稿沄儿装潢成册敬题其后·其二
作者：郭曾炘
朝代：清

点铁成金有化工，敢将小技薄雕虫。当时曾感孤寒泣，一念怜才出至公。
先中丞公癸酉鄂闱拟墨原稿沄儿装潢成册敬题其后·其五
作者：郭曾炘
朝代：清

秋柳明湖记梦痕，都堂镫烛不堪论。文身章甫知无用，且宝先芬付后昆。
先中丞公癸酉鄂闱拟墨原稿沄儿装潢成册敬题其后·其四
作者：郭曾炘
朝代：清

乞骸疏草背人挥，莼菜秋风早见几。一疏回天私自庆，惊闻哀诏倍歔欷。
和畏庐梦谒梁格庄梓宫作
作者：郭曾炘
朝代：清

爝火星星遽燎原，酸心板荡此乾坤。苞桑痛念先皇计，因果终疑佛氏言。黄发不遗虚顾命，苍生何罪剧烦冤。杜鹃再拜千行泪，沦落诗人自感恩。
客有询近作者书此示之
作者：郭曾炘
朝代：清

唐宋藩篱略未窥，狂歌自写此心悲。吾生不幸多言中，天意终无厌乱期。临水登山行已老，吟风弄月复偕谁。思量何物供诗料，还学毗耶杜口宜。
幽居遣怀
作者：郭曾炘
朝代：清

萧然丈室老瞿昙，嵇嫩非徒七不堪。祇合当门书䍺字，有时隔牖觅鸡谈。人情但自看云习，世味都输食蓼甘。强把一樽排万虑，乍欣卯饮得微酣。百劫茫茫剩此躯，镜中那复识今吾。科头晏起真供状，挑耳勘书古画图。日历久忘新晦朔，烟蓑长忆旧江湖。小车洛下无人问，牛马相遭总任呼。山经海录尽无稽，遣闷时还一卷携。渐爱负暄知老境，稍从习静见天倪。秋花自妩供凭槛，寒菜能香促灌畦。未必墙东容避世，扁舟何处武陵溪。已分高轩绝往还，深居何事复相关。打门诗债从人索，倚壁筇枝对我闲。谏草糊窗经断烂，诰绫装帖喜斓斑。卧游恣看蓬壶景，一角犹余马远山。
幽居遣怀·其一
作者：郭曾炘
朝代：清

萧然丈室老瞿昙，嵇嫩非徒七不堪。祇合当门书䍺字，有时隔牖觅鸡谈。人情但自看云习，世味都输食蓼甘。强把一樽排万虑，乍欣卯饮得微酣。
幽居遣怀·其三
作者：郭曾炘
朝代：清

山经海录尽无稽，遣闷时还一卷携。渐爱负暄知老境，稍从习静见天倪。秋花自妩供凭槛，寒菜能香促灌畦。未必墙东容避世，扁舟何处武陵溪。
幽居遣怀·其二
作者：郭曾炘
朝代：清

百劫茫茫剩此躯，镜中那复识今吾。科头晏起真供状，挑耳勘书古画图。日历久忘新晦朔，烟蓑长忆旧江湖。小车洛下无人问，牛马相遭总任呼。
幽居遣怀·其四
作者：郭曾炘
朝代：清

已分高轩绝往还，深居何事复相关。打门诗债从人索，倚壁筇枝对我闲。谏草糊窗经断烂，诰绫装帖喜斓斑。卧游恣看蓬壶景，一角犹余马远山。
德宗景皇帝实录尊藏皇史宬礼成恭纪
作者：郭曾炘
朝代：清

衣冠拜表上彤墀，九庙神灵鉴在兹。伏案头童才蒇役，攀弓泪尽总衔悲。金銮故事空留记，玉几群公孰受遗。虮虱微臣惭报称，剩从家乘纪恩私。御河路转小南城，典守犹余老禁兵。两翼分排金鐀灿，九霄上烛玉虹明。检书供奉长歌壮，受印亲藩异数荣。欲证旧闻遗老尽，文谟武烈想承平。
德宗景皇帝实录尊藏皇史宬礼成恭纪·其一
作者：郭曾炘
朝代：清

衣冠拜表上彤墀，九庙神灵鉴在兹。伏案头童才蒇役，攀弓泪尽总衔悲。金銮故事空留记，玉几群公孰受遗。虮虱微臣惭报称，剩从家乘纪恩私。
德宗景皇帝实录尊藏皇史宬礼成恭纪·其二
作者：郭曾炘
朝代：清

御河路转小南城，典守犹余老禁兵。两翼分排金鐀灿，九霄上烛玉虹明。检书供奉长歌壮，受印亲藩异数荣。欲证旧闻遗老尽，文谟武烈想承平。
惺吾以新刊勤恪公政书见贻敬题奉简
作者：郭曾炘
朝代：清

勤恪督楚时，吾祖同疆寄。大难适初夷，急在培元气。抚臣职治民，地与益阳异。推贤本公忠，刚柔亦互济。不争赫赫名，岂恤悠悠议。奏牍兹具存，经画皆至计。国家建行省，命官有深意。元丰议省并，祇以便专恣。荆襄据上流，承平慎择帅。奈何任无赖，轻举江东弃。始信古人言，将亡必多制。与君籍金闺，通家逮四世。白首役汗青，同舟话故事。连楹赐书在，骏烈惭弗嗣。倾阳一寸心，何补东隅逝。万方困虐政，生民日憔悴。岂独岘山碑，过者为堕泪。
愧室丁未试御史报罢余赠别有当代南雷人不识之句子益方裒集其生前酬唱之作书来属补录附此追挽
作者：郭曾炘
朝代：清

易箦丁宁愿竟虚，横流一决遂沦胥。南雷若使生今日，应废《明夷待访》书。新亭举座皆周顗，鲁国当年一孔融。留得题襟诗卷在，九原家祭有余恫。
愧室丁未试御史报罢余赠别有当代南雷人不识之句子益方裒集其生前酬唱之作书来属补录附此追挽·其一
作者：郭曾炘
朝代：清
体裁：七言绝句

易箦丁宁愿竟虚，横流一决遂沦胥。南雷若使生今日，应废《明夷待访》书。
愧室丁未试御史报罢余赠别有当代南雷人不识之句子益方裒集其生前酬唱之作书来属补录附此追挽愧室丁未试御史报罢余赠别有当代南雷人不识之句子益方裒集其生前酬唱之作书来属补录附此追挽·其二
作者：郭曾炘
朝代：清
体裁：七言绝句

新亭举座皆周顗，鲁国当年一孔融。留得题襟诗卷在，九原家祭有余恫。
挽张之洞联
作者：郭曾炘
朝代：清
体裁：联

丰润早蹶，义宁晚屯，更谁戮力神州，一老慭遗，剥果蒙泉关运；仪徵研经，湘乡求阙，当代盱衡人物，斯文未丧，风流儒雅亦师。
旧政务处海棠花下追怀寿州长沙二老
作者：郭曾炘
朝代：清

二老风流不可亲，庭隅负手独逡巡。青油日看宣明面，知有花枝解笑人。酹酒难忘手植辰，名花也是劫余身。东风嫁尽新桃李，未恨无香媚路人。
旧政务处海棠花下追怀寿州长沙二老·其一
作者：郭曾炘
朝代：清

二老风流不可亲，庭隅负手独逡巡。青油日看宣明面，知有花枝解笑人。
旧政务处海棠花下追怀寿州长沙二老·其二
作者：郭曾炘
朝代：清

酹酒难忘手植辰，名花也是劫余身。东风嫁尽新桃李，未恨无香媚路人。
杂诗
作者：郭曾炘
朝代：清

蛣蜣工转丸，寒蝉但饮露。匪惟所性殊，能事亦天赋。寿陵学邯郸，乃反失其故。弈棋志鸿鹄，兼营终两误。八极何茫茫，出门即歧路。瓮中有天地，章亥不能步。利欲中人心，若火始焰焰。福善祸淫理，衰时或不验。君子道其常，束身懔圭玷。父师所提诏，旦明俨昭鉴。谨微犹恐忽，纵暴安有餍。彼昏坐不知，吾侪惧天厌。三复望溪言，顽躯足针砭。《国风》终《曹》《桧》，战国遂无诗。汉魏稍萌芽，齐梁益卑卑。治少乱日多，《雅》《颂》亦已微。千载一诗王，牛酒不饫饥。后人论皮骨，流派弥纷歧。无病而呻吟，世犹疑继之。白贲本无色，大乐贵声希。寂寞谁与娱，谷音或庶几。春服亦既成，舞雩偕童冠。及门各言志，圣有与点叹。古来贤豪士，出身当世难。晚节尤难持，百里九十半。幼安老依辽，孔明卒扶汉。泉石岂本怀，风云要长算。商歌望南山，长夜何时旦。宁诮狂夫狂，毋为漫叟漫。分利日以众，生利口以微。往在承平日，已有人满疑。客从故乡来，欲语先涕洟。小民勤四体，未赡八口饥。兵火所摧残，敲剥及膏脂。重以灾疫继，道路皆积尸。回视显宦辈，累累拥金赀。富者力兼并，贫者无立锥。物穷有必反，勿谓彼蚩蚩。吾亦游食徒，内愧当语谁。一饭无兼味，一缊无余衣。且办一身瘠，敢问天下肥。
杂诗·其一
作者：郭曾炘
朝代：清

蛣蜣工转丸，寒蝉但饮露。匪惟所性殊，能事亦天赋。寿陵学邯郸，乃反失其故。弈棋志鸿鹄，兼营终两误。八极何茫茫，出门即歧路。瓮中有天地，章亥不能步。
杂诗·其三
作者：郭曾炘
朝代：清

《国风》终《曹》《桧》，战国遂无诗。汉魏稍萌芽，齐梁益卑卑。治少乱日多，《雅》《颂》亦已微。千载一诗王，牛酒不饫饥。后人论皮骨，流派弥纷歧。无病而呻吟，世犹疑继之。白贲本无色，大乐贵声希。寂寞谁与娱，谷音或庶几。
杂诗·其二
作者：郭曾炘
朝代：清

利欲中人心，若火始焰焰。福善祸淫理，衰时或不验。君子道其常，束身懔圭玷。父师所提诏，旦明俨昭鉴。谨微犹恐忽，纵暴安有餍。彼昏坐不知，吾侪惧天厌。三复望溪言，顽躯足针砭。
杂诗·其五
作者：郭曾炘
朝代：清

分利日以众，生利口以微。往在承平日，已有人满疑。客从故乡来，欲语先涕洟。小民勤四体，未赡八口饥。兵火所摧残，敲剥及膏脂。重以灾疫继，道路皆积尸。回视显宦辈，累累拥金赀。富者力兼并，贫者无立锥。物穷有必反，勿谓彼蚩蚩。吾亦游食徒，内愧当语谁。一饭无兼味，一缊无余衣。且办一身瘠，敢问天下肥。
杂诗·其四
作者：郭曾炘
朝代：清

春服亦既成，舞雩偕童冠。及门各言志，圣有与点叹。古来贤豪士，出身当世难。晚节尤难持，百里九十半。幼安老依辽，孔明卒扶汉。泉石岂本怀，风云要长算。商歌望南山，长夜何时旦。宁诮狂夫狂，毋为漫叟漫。
杏城侍郎以次韵樊山秋柳诗见示仍次原韵奉和
作者：郭曾炘
朝代：清

柔条岂耐雪霜侵，忍见飘零万缕金。攀折行人朝复暮，蹉跎芳序昨成今。江潭何限悲摇落，海水分明阅浅深。回望扶桑丽朝旭，菀枯难与问天心。乌桕丹枫满目秋，伤时王粲怕登楼。尚余舞态临风见，何似浮踪逐水流。大树功名虚玉帐，剧棋光景变金沟。亦知代谢寻常事，不奈言愁我欲愁。晓风残月唱屯田，争及城南尺五天。阁道添星深得地，羲和敲日不停鞭。前途黯惨仍愁暮，旧梦迷离尽化烟。休说十围亲手植，也应憔悴异当年。陶令门前尽日垂，阑珊情绪有谁知。流红得句聊题恨，傅粉何心学弄姿。一曲秋娘歌独绝，十年春梦觉应迟。上林故事浑疑信，犹盼回黄转绿时。
杏城侍郎以次韵樊山秋柳诗见示仍次原韵奉和·其一
作者：郭曾炘
朝代：清

柔条岂耐雪霜侵，忍见飘零万缕金。攀折行人朝复暮，蹉跎芳序昨成今。江潭何限悲摇落，海水分明阅浅深。回望扶桑丽朝旭，菀枯难与问天心。
杏城侍郎以次韵樊山秋柳诗见示仍次原韵奉和·其三
作者：郭曾炘
朝代：清

晓风残月唱屯田，争及城南尺五天。阁道添星深得地，羲和敲日不停鞭。前途黯惨仍愁暮，旧梦迷离尽化烟。休说十围亲手植，也应憔悴异当年。
杏城侍郎以次韵樊山秋柳诗见示仍次原韵奉和·其二
作者：郭曾炘
朝代：清

乌桕丹枫满目秋，伤时王粲怕登楼。尚余舞态临风见，何似浮踪逐水流。大树功名虚玉帐，剧棋光景变金沟。亦知代谢寻常事，不奈言愁我欲愁。
杏城侍郎以次韵樊山秋柳诗见示仍次原韵奉和·其四
作者：郭曾炘
朝代：清

陶令门前尽日垂，阑珊情绪有谁知。流红得句聊题恨，傅粉何心学弄姿。一曲秋娘歌独绝，十年春梦觉应迟。上林故事浑疑信，犹盼回黄转绿时。
检藏书感赋
作者：郭曾炘
朝代：清

人生贵适情，长物皆为累。读书不在多，安用罗箧笥。长安号人海，自昔居不易。矧经丧乱余，岂有立锥地。馈贫亦虚言，腹枵难煮字。饥驱匪自由，顾此焉舍置。一身已赘疣，四海方糜沸。复壁无深藏，兼两重劳费。儿曹惜手泽，甲乙为标识。谁知丹墨痕，中有沧桑泪。吾家黄璞里，通德存赐书。远宦偶归来，什九饱蠹鱼。先畴无一亩，安得带经锄。春曹三十载，退食鸡栖车。阅肆掠剩残，累积寸与铢。一日未释卷，寝馈与之俱。亦知玩物戒，聊胜博弈娱。甬东天一阁，吴下士礼居。小大相挈较，潢潦于江湖。万钱愁塞屋，措大真穷途。延秋夜啼乌，达官尽避走。栖栖复皇皇，可笑丧家狗。妻孥亦何知，作计随人后。旅琐悲焚巢，自贻复谁咎。失火贺参元，吾思柳子厚。区区保丛残，无异千金帚。长恩独何事，殷勤为我守。炳烛念余光，雅意宁忍负。岁除修阙典，会当酬杯酒。泊宅无安居，此愿竟偿否。欧风日东渐，学说竞趋新。莘莘黉舍子，六籍谁复亲。《法言》久覆瓿，《论语》可代薪。迂儒不解事，矩薙守先民。庄生尝窃笑，章甫适文身。徒然抱残缺，终恐委灰尘。祖龙恣焚坑，孔壁未尽湮。吾观今日事，酷烈甚暴秦。浮生无百年，遘此大化沦。成毁何足道，掩卷潜悲辛。
检藏书感赋·其一
作者：郭曾炘
朝代：清

人生贵适情，长物皆为累。读书不在多，安用罗箧笥。长安号人海，自昔居不易。矧经丧乱余，岂有立锥地。馈贫亦虚言，腹枵难煮字。饥驱匪自由，顾此焉舍置。一身已赘疣，四海方糜沸。复壁无深藏，兼两重劳费。儿曹惜手泽，甲乙为标识。谁知丹墨痕，中有沧桑泪。
检藏书感赋·其三
作者：郭曾炘
朝代：清

延秋夜啼乌，达官尽避走。栖栖复皇皇，可笑丧家狗。妻孥亦何知，作计随人后。旅琐悲焚巢，自贻复谁咎。失火贺参元，吾思柳子厚。区区保丛残，无异千金帚。长恩独何事，殷勤为我守。炳烛念余光，雅意宁忍负。岁除修阙典，会当酬杯酒。泊宅无安居，此愿竟偿否。
检藏书感赋·其二
作者：郭曾炘
朝代：清

吾家黄璞里，通德存赐书。远宦偶归来，什九饱蠹鱼。先畴无一亩，安得带经锄。春曹三十载，退食鸡栖车。阅肆掠剩残，累积寸与铢。一日未释卷，寝馈与之俱。亦知玩物戒，聊胜博弈娱。甬东天一阁，吴下士礼居。小大相挈较，潢潦于江湖。万钱愁塞屋，措大真穷途。
检藏书感赋·其四
作者：郭曾炘
朝代：清

欧风日东渐，学说竞趋新。莘莘黉舍子，六籍谁复亲。《法言》久覆瓿，《论语》可代薪。迂儒不解事，矩薙守先民。庄生尝窃笑，章甫适文身。徒然抱残缺，终恐委灰尘。祖龙恣焚坑，孔壁未尽湮。吾观今日事，酷烈甚暴秦。浮生无百年，遘此大化沦。成毁何足道，掩卷潜悲辛。
秋暑索居案头惟亭林南雷两家诗时复展玩各题一章
作者：郭曾炘
朝代：清

桑海多传变徵音，钜篇谁解读亭林。依然清庙明堂体，未肯亡明一寸心。忠孝艰屯萃一身，梨洲世不数诗人。刊余华藻无宁拙，掬尽衷肠只是真。
秋暑索居案头惟亭林南雷两家诗时复展玩各题一章·其一
作者：郭曾炘
朝代：清

桑海多传变徵音，钜篇谁解读亭林。依然清庙明堂体，未肯亡明一寸心。
秋暑索居案头惟亭林南雷两家诗时复展玩各题一章·其二
作者：郭曾炘
朝代：清

忠孝艰屯萃一身，梨洲世不数诗人。刊余华藻无宁拙，掬尽衷肠只是真。
秋暑索居案头惟亭林南雷两家诗时复展玩各题一章先中丞公癸酉鄂闱拟墨原稿沄儿装潢成册敬题其后·其一
作者：郭曾炘
朝代：清
体裁：七言绝句

三度文衡总向隅，九重温语念寒儒。传家别有燕支笔，手泽犹堪一集都。
翁文恭公生日师郑吏部邀同人陶然亭为瓶社第一集并出遗墨传观敬赋长句
作者：郭曾炘
朝代：清

神龙反正语多秘，元祐改子亦称制。梁公温公时不同，苦心要为宗社计。公傅冲主历两朝，遭际之隆古莫媲。中书当笔无所让，安知身与危机会。温树不言心自悲，文采风流特余事。郑斋晚得衣钵传，遗书缀辑笃风义。远溯鸥苏近顾王，生朝补祝举成例。城南乱后车马稀，惟有西山犹故态。暂借团蒲缔古欢，自循汉腊修私祭。流传翰墨已豪芒，尚与平原堪作替。我亦春风座下人，云台夙昔聆高议。陆氏旧庄久就荒，冬郎敝箧空留记。载酒难寻门外踪，抚筝重感筵间涕。宫邻金虎竟始终，空山枉唤奈何帝。有人唳鹤痛华亭，几辈牵黄忆上蔡。窜身犹得老江湖，坏事何须嗔鬼怪。忠佞于今已昭昭，挥戈不挽虞渊逝。吾侪苟活真幸民，莫厌相从饮文字。魂兮大鸟傥归来，此举年年宜勿废。
自题集遗山律句百首后
作者：郭曾炘
朝代：清

曹毗一片光明锦，白地裁为负贩衣。偶借酒杯浇磊块，九原可作幸无讥。转喉易触当途讳，学步但增余子羞。尽把精神费无益，东涂西抹几时休。
自题集遗山律句百首后·其一
作者：郭曾炘
朝代：清

曹毗一片光明锦，白地裁为负贩衣。偶借酒杯浇磊块，九原可作幸无讥。
自题集遗山律句百首后·其二
作者：郭曾炘
朝代：清

转喉易触当途讳，学步但增余子羞。尽把精神费无益，东涂西抹几时休。
贺林纾七十寿联
作者：郭曾炘
朝代：清
体裁：联

光景何新鲜，文工画妙各臻极；儒庠恣游息，隐居行义于其中。
钞吴野人陋轩诗一册书后
作者：郭曾炘
朝代：清

陶杜而还有此诗，渔洋确士未真知。苦吟落得身贫贱，残烬应关鬼护持。上座敝衣名士会，荒丘宿草故交悲。篝镫录罢重寻讽，益信潘翁不我欺。
长少白制府见访话旧
作者：郭曾炘
朝代：清

三十六城老都护，倾盖初逢讶如故。生刍一束见君情，候尉相望断书素。皋兰玉节控万里，谁知海内风尘起。赢得筹边双鬓霜，恨不臧洪同日死。建威销萌岂无策，老谋不用长太息。汉家九鼎重如山，夜壑移舟一夫力。三径就荒归去来，大弨挂壁生尘埃。海滨不遇田横客，独礼文殊上五台。
雨后与熙民过榆园
作者：郭曾炘
朝代：清

一雨何当为洗兵，帘栊相对不胜清。昙花偶现犹疑梦，杯酒重拈且压惊。幕燕翻飞浑未定，池蛙怒聒底难平。晚晴景色无多子，愁听斜阳鼓角声。
雨夜不寐杂取案头书读之
作者：郭曾炘
朝代：清

万感何来迸似潮，披衣强起亦无聊。古人传者皆糟粕，独夜凄然此晦潇。永忆对床隔黄壤，犹疑听漏近丹霄。耳根彻夕琅琅响，知碎庭隅几叶蕉。
韬斋主人出示其先王父九九消寒图手迹属题
作者：郭曾炘
朝代：清

十日一水五日石，昆仑方壶侈真迹。不如渲染没骨图，装堂铺殿精楷模。怒气作竹喜气兰，风枝雨叶来无端。不如流传喜神谱，小蕊大开足意趣。九九谚出田家志，剪纸调脂近游戏。谁欤运腕妙写生，展卷雅人见深致。一阳来复天地心，次第春光静可寻。瑶草琪花石供古，重茵复幕画堂深。东南半壁烽烟靖，荣光出河通瑞应。云台上将数高勋，官阁水曹自清兴。五十年来手泽存，摩挲故物重瑶琨。曾供乙览睿思殿，好伴新图水竹村。灿烂云章亲弁首，子子孙孙当世守。渡江又见岁华新，珍重亭前旧垂柳。
韬斋见示所模王廉州烟树晴峦横卷属题
作者：郭曾炘
朝代：清

老生有常谈，无欲观其妙。覃溪借评画，下士皆大笑。岂知至人心，如镜常皎皎。燕处谢荣观，超然尘壒表。四王擅名家，古逸惟元照。晴窗偶展卷，借题抒腹稿。疏林带茅屋，风帆逐飞鸟。一重一掩间，烟云互萦绕。直与造化游，匪矜神貌肖。旷林日干戈，庸流空自扰。扁舟者谁子，危坐方持钓。
题徐晴圃中丞从军图
作者：郭曾炘
朝代：清

睿皇初政诛骧共，谅阴不言言乃雍。川湖逋寇犹隳突，障日修罗坐养痈。诏遣重臣提禁旅，铁骑三千尽貔虎。亲承天语授机宜，妙选军咨开幕府。舍人早直承明庐，于时读礼亦家居。金革无避古有训，起应徵辟从驰驱。往来黍雪冬徂夏，跃马横戈不遑舍。转战曾过陇阪西，捷书频奏甘泉夜。唾手方看扫穴巢，含香鸡舌还趋朝。几载回翔依省闼，重来开府拥旌旄。枢垣始因西师设，颇牧时闻禁中出。平台筹策出耘菘，征缅邮程纪蒲褐。紫光图画比云台，拓地开疆逾九垓。潢池盗弄小丑尔，昔何其胜今何衰。我亦簪毫旧从事，每读题名想前辈。属车豹尾屡追从，行在麻鞋余涕泪。开元生晚羡承平，百二奏关尚苦兵。渭水终南如在眼，暮年萧瑟庾兰成。此图写真近神品，况复名贤富题咏。神武犹堪想庙谟，流传岂但光家乘。玉轴装池手泽新，时艰未放退耕身。陆沈重挽神州起，整顿乾坤匪异人。
题第四女葆薏遗画
作者：郭曾炘
朝代：清

生小深闺薄绮罗，长年几席苦研摩。清才赋与天何意，玉陨兰摧一刹那。老翁百念俱灰槁，不作人间无益悲。结习但思文字托，偶传遗语念渠痴。
题第四女葆薏遗画·其一
作者：郭曾炘
朝代：清

生小深闺薄绮罗，长年几席苦研摩。清才赋与天何意，玉陨兰摧一刹那。
题第四女葆薏遗画·其二
作者：郭曾炘
朝代：清

老翁百念俱灰槁，不作人间无益悲。结习但思文字托，偶传遗语念渠痴。
题芦台聂忠节祠
作者：郭曾炘
朝代：清

尚有荒江庙貌留，同时淮将已无俦。鼓鼙今日思应晚，萋菲盈庭死亦休。朝士可怜黄菜叶，路人犹唱白符鸠。英灵不泯知遗恨，坐看支祈鼓浊流。
积石山诗
作者：郭朝佐
朝代：清

尝读大禹书，导河始积石。神功洵巨哉，两山如削壁。疑是鬼斧凿，疑是巨灵擘。余来千载后，山势犹如昔。烟岚郁不开，与天常咫尺。下瞰黄河流，风翻雪浪白。涛声如怒雷，奔腾何迅疾。我欲溯其源，星宿杳难即。我欲登昆崙，举头惟瞑色。君不见此地当年吐谷浑，汉魏以来常反侧。而今四海颂升平，羌戎稽颡烽烟息。车书一统尽朝宗，此山此木互西域。
二赋堂
作者：郭朝祚
朝代：清
体裁：联

客到黄州，或从夏口西来，武昌东去；天生赤壁，不过周郎一炬，苏子两游。
挽张之洞联
作者：郭本章
朝代：清
体裁：联

勋望满瀛寰，绝域仰中朝人物；英灵归天上，他年拜丞相祠堂。
挽曾纪泽联
作者：郭本谋
朝代：清
体裁：联

乱世识良材，蜺旌所指，不特南近无惊，揆之前哲郑训，岂其伦乎？且名垂属国，忠勋贤王，公殆未死；吾生重知己，马策遽挝，忽觉西州非旧，拟以古人羊昙，有同调也，况五月相从，一朝永诀，天胡不仁？
挽曾国藩联
作者：郭松林
朝代：清
体裁：联

伟业冠古今，满而不溢，高而不危，统求国计民生，先忧后乐；荐贤遍天下，功则归人，过则归己，若论感恩知己，异口同悲。
天柱峰
作者：郭柏苍
朝代：清

红红绿绿九曲树，苍苍茫茫半江云。携书来向天边读，不许人间一字闻。
瓯宁许秀才赓皞修武夷山志坠岩死
作者：郭柏苍
朝代：清

九曲峰头路，吟魂日夜过。死奇曾是夭，诗好不须多。谷雨茶谁寄，名山志永讹。年年江水满，愁绝忆岩阿。
题柳湄小榭联
作者：郭柏苍
朝代：清
体裁：联

无诗可比颜光禄；此地终归郭令公。
二赋堂
作者：郭柏荫
朝代：清
体裁：联

淘尽古今愁，万顷波涛过眼迅；读余前后赋，两间风月放怀宽。
厦门感事
作者：郭柏荫
朝代：清

蜑珠賨市溯繁华，十载沧桑事可嗟。谁遣虚声惊草木，坐令冤气满虫沙。戍楼枕海荒烟冷，估舶冲潮落日斜。忘却靴刀无置处，径思赤手拔鲸牙。
张掖
作者：郭柏荫
朝代：清

河西亭障接，雄郡巩屏藩。地扼匈奴臂，城横弱水源。羌山寒雪积，汉垒白云屯。春柳何萧瑟，应知近玉门。
忆西山
作者：郭柏荫
朝代：清

西山如故人，一别逾廿载。昔年同对西山人，祗今寥寥几人在，惟有西山青不改。金台小住曾几何，畅饮未尽金叵罗。征尘又碾轮头铁，西山游屐空蹉跎。别来回忆西山面，浓苍数点盘烟螺。何日青鞋与布袜，重约胜侣攀藤萝。
挽曾国藩联
作者：郭柏荫
朝代：清
体裁：联

拔奇夷难，迈德振民，史传千秋无愧色；偃革辞轩，销金罢刃，辅星一夕忽韬光。
灞桥
作者：郭柏荫
朝代：清

桥亭立马暮天昏，秋色苍茫远近村。一抹斜阳万条柳，不因离别也销魂。
秋夜迷怀
作者：郭柏荫
朝代：清

平生论史眉飞扬，独喜汉吏称循良。头会箕敛谁作俑，既雨犹欲烹宏羊。尤而效之罪又甚，咄咄毋乃丧心狂。亟思投劾遂初志，畏此谴怒中徬徨。吁嗟乎！疮痍未复事供亿，三郊三遂需刍粮。暂累吾民岂得已，所惭从政非管商。闾阎膏血长官泪，慎勿攫取充贪囊。宽之一分亦元气，愿揭斯语悬堂皇。碧天浩浩明月午，独对官阁焚心香。
肃州
作者：郭柏荫
朝代：清

汉将屯田地，阡畦半未荒。一关横塞徼，五部杂氐羌。宿火熬茶酽，新泉酿酒香。瓜沙何处是，极目眺斜阳。
蔡江门先生墨迹
作者：郭柏荫
朝代：清

妖星紫暗亘天起，电扫荆襄数千里。抚军仓卒去长沙，年少推官独料理。推官虽少能爱民，裹创散饷同艰辛。民恋推官不忍去，死守孤城撄贼怒。孤城易破心不降，奋身骂贼贼惊仆。贼能推刃公袒胸，捐生就义何从容。理灵坡下一抔土，血花溅草香蒙茸。若辈纷纷但学走，朝禄可怜养刍狗。万事何如一死难，南八男儿真不朽。精灵在天为尾箕，可但文章丽奎斗。此书娓娓道家常，处分人事周且详。篇终数语致慷慨，城存兴存亡兴亡。想当磨墨盾鼻上，羽书旁午犹神王。健毫著纸飞不停，天马行空龙滚浪。沧桑二百余年多，鬼物守护神总呵。后生得见亦眼福，文琴谢砚同摩挲。
贺李鸿章六十寿联
作者：郭柏荫
朝代：清
体裁：联

为四海苍生，祝南极寿星不老；有六旬莱子，知北堂爱日方长。
途次偶成
作者：郭柏荫
朝代：清

匆匆捧檄究何官，短后装成笑据鞍。人海故交星错落，关山独夜月团栾。枕边诗句移镫录，剑背霜花带酒弹。地势渐南风渐北，征裘不暖不加寒。
鉴亭话别示及门诸子
作者：郭柏荫
朝代：清

砥砺前修纵未能，敢虚忠告负良朋。昆仑发水分千派，宗动窥天洞九层。吾道酸咸当领取，世途夷险总肩承。高歌青眼相期处，不独云梯把袂登。文士相轻自古然，不妨褒贬让时贤。众流浩荡争趋海，一木槎丫独拄天。老马就衰犹识路，野狐虽幻枉谈禅。书生报国无奇策，回首名山讲艺年。壮不如人黯自伤，故山久卧益颓唐。懒云暂出难为雨，短发无多况已霜。纵有安车徵卓茂，却惭荐犊误王阳。惟应头上青天在，每夜盟心艺瓣香。鉴亭杯酒此盘桓，握手临歧感百端。情重岂专文字契，交深倍觉别离难。坐花长忆香三日，种竹欣成玉万竿。等是鳌山垂钓客，扶桑振策晓天宽。
鉴亭话别示及门诸子·其一
作者：郭柏荫
朝代：清

砥砺前修纵未能，敢虚忠告负良朋。昆仑发水分千派，宗动窥天洞九层。吾道酸咸当领取，世途夷险总肩承。高歌青眼相期处，不独云梯把袂登。
鉴亭话别示及门诸子·其三
作者：郭柏荫
朝代：清

壮不如人黯自伤，故山久卧益颓唐。懒云暂出难为雨，短发无多况已霜。纵有安车徵卓茂，却惭荐犊误王阳。惟应头上青天在，每夜盟心艺瓣香。
鉴亭话别示及门诸子·其二
作者：郭柏荫
朝代：清

文士相轻自古然，不妨褒贬让时贤。众流浩荡争趋海，一木槎丫独拄天。老马就衰犹识路，野狐虽幻枉谈禅。书生报国无奇策，回首名山讲艺年。
鉴亭话别示及门诸子·其二
作者：郭柏荫
朝代：清
体裁：七言律诗

文士相轻自古然，不妨褒贬让时贤。众流浩荡争趋海，一木槎桠独拄天。老马就衰犹识路，野狐虽幻枉谈禅。书生报国无奇策，回首名山讲艺年。
鉴亭话别示及门诸子·其四
作者：郭柏荫
朝代：清

鉴亭杯酒此盘桓，握手临歧感百端。情重岂专文字契，交深倍觉别离难。坐花长忆香三日，种竹欣成玉万竿。等是鳌山垂钓客，扶桑振策晓天宽。
严藕渔宫赞假归无锡
作者：郭棻
朝代：清

潇洒抽簪出凤楼，春风人上木兰舟。一编青史垂行橐，十载红尘浣素裘。去日莺花怜满目，到时江雨漫回头。长安老友无多在，在马兰台尚滞留。
刘山人游中州凭寄张上若同馆
作者：郭棻
朝代：清

轺车忆下午桥庄，痛饮醍醐月正霜。白发我犹歌偪仄，青山君已定行藏。滏河春雨骐驎浴，行坞秋烟薜荔香。满眼干戈凭问讯，金台客老意苍茫。
刘木水由代州州贰擢守辽阳州
作者：郭棻
朝代：清

五马原侯秩，三韩况帝乡。风能清代郡，才可问南阳。海气榆关紫，秋花铁岭黄。三年屈指是，粉署待含香。
别曹秋岳夫子十稔偶于晋阳拜晤感而有赋
作者：郭棻
朝代：清

左官次第买归航，回首青门已十霜。玄鸟尚留龙马塞，逐臣敢负芰荷裳。且将世事浮桑落，况有文词动柏梁。为忆髫年环绛帐，几何双鬓已苍苍。
春日张永舒太学招同李湘北学士王北山给谏杜子静宫允张南溟比部雅集遁园次韵
作者：郭棻
朝代：清

正欲降愁部酒兵，衔杯为爱遁园名。舌存未许谈时事，心老才知淡物情。小鸟争来高阁噪，新花还向旧枝生。滦鱼易酿皆乡味，不羡张翰莼菜羹。
春暮张尔戌捕卿招同李书云余铨卢王北山三给谏摩诃庵看杏花
作者：郭棻
朝代：清

破懒寻春远，招携石竺间。兴高即暇日，地辟况禅关。树里千声鸟，尊前一带山。登楼凭眺远，不负此官闲。野旷春逾媚，林烟绿一围。远公容设酒，曾点未成衣。坐树莺声老，蒸田水气肥。闲云如有意，故故傍人飞。
春暮张尔戌捕卿招同李书云余铨卢王北山三给谏摩诃庵看杏花·其一
作者：郭棻
朝代：清

破懒寻春远，招携石竺间。兴高即暇日，地辟况禅关。树里千声鸟，尊前一带山。登楼凭眺远，不负此官闲。
春暮张尔戌捕卿招同李书云余铨卢王北山三给谏摩诃庵看杏花·其二
作者：郭棻
朝代：清

野旷春逾媚，林烟绿一围。远公容设酒，曾点未成衣。坐树莺声老，蒸田水气肥。闲云如有意，故故傍人飞。
赠程穆倩山人
作者：郭棻
朝代：清

廿载怀君老始逢，瓣香不枉为南丰。纵谈身世悲桑海，屈指知交叹雪鸿。酒国有人堪独往，砚田无种与时穷。干旌早晚徵耆旧，莫掩邗江半亩宫。
迎薰亭侍宴
作者：郭棻
朝代：清
体裁：七言律诗

太乙波明影碧霞，斗牛星畔泛仙槎。百壶湛露圣人酒，十里香风君子花。蛱蝶过船吹芰粉，鵁鶄出水带菱芽。衔杯四望欢无极，身在瀛洲第一艖。
迎薰亭侍宴
作者：郭棻
朝代：清

太乙波明影碧霞，斗牛星畔泛仙槎。百壶湛露圣人酒，十里香风君子花。蛱蝶过船吹芰粉，出水带菱芽。衔杯四望欢无极，身在瀛洲第一艖。
晓至裴家营
作者：郭楷
朝代：清

言归贪早发，客舍启双扃。霜逼重裘薄，风吹残梦醒。人烟辨小市，山火乱寒星。莫说征途渺，乡音喜乍听。
秋思
作者：郭楷
朝代：清

秋风起木末，对此动离肠。明月夜千里，流人天一方。无书劳远雁，有恨等寒螀。吟苦杂歌哭，奚僮嘲我狂。
过南泉隐君山居
作者：郭楷
朝代：清

暂脱尘机便似闲，寻君我得近青山。蹇驴攧过平桥晚，诗在秋林落照间。半卷道书修素业，三层高阁坐凭窗。襄阳耆旧知谁似，独向绳床拜老庞。
过南泉隐君山居·其一
作者：郭楷
朝代：清

暂脱尘机便似闲，寻君我得近青山。蹇驴攧过平桥晚，诗在秋林落照间。
过南泉隐君山居·其二
作者：郭楷
朝代：清

半卷道书修素业，三层高阁坐凭窗。襄阳耆旧知谁似，独向绳床拜老庞。
金山寺晚望
作者：郭楷
朝代：清

朝日照河干，茅屋炊烟起。时有晒蓑人，依稀红树里。
元旦
作者：郭步韫
朝代：清

钗荆裙布老深居，帘卷机窗试笔初。吟罢频斟新岁酒，日长细看古人书。年华有信春来去，时事无凭云卷舒。可笑龙钟还不了，只缘诗债未全除。
冰
作者：郭步韫
朝代：清

寒冰虽皎洁，那及人心血。春风有解时，寸心终不裂。
忆莲儿
作者：郭步韫
朝代：清

思儿频倚小楼西，极目云山一望迷。记得去年离别处，满天风雨暮猿啼。
斗室
作者：郭步韫
朝代：清

斗室宜安拙，幽怀颇自閒。溪肥前夜雨，帘卷夕阳山。吹角江城暮，巢梁乳燕还。无穷清意味，写入竹屏间。
梅花
作者：郭步韫
朝代：清

藐姑仙人谪几时，垂垂自发两三枝。频邀静赏送新句，那许纤尘蒙素姿。霁雪长亭鸦去远，寒天小院鹤归迟。春风二月多桃李，冷蕊疏香知未知。
病起
作者：郭步韫
朝代：清

病起惊秋至，新凉转自嫌。西风吹短鬓，黄叶扑疏帘。久饫冰霜苦，何妨岁月淹。驱愁愁不去，依旧上眉尖。
秋霁
作者：郭步韫
朝代：清

秋霁黯将暝，萧条江上村。蝉声催落木，松色老蓬门。聚散复何定，荣枯安足论。年年离别泪，怕见旧衣痕。
秋风
作者：郭步韫
朝代：清

漫道秋风好，秋风易白头。空庭黄叶落，叶叶是离愁。
老松
作者：郭步韫
朝代：清

得气孤生碧涧外，耸枝欲入层云端。贞心不识风霜厉，一任朝朝是岁寒。
萧萧
作者：郭步韫
朝代：清

萧萧木叶下园林，摇落偏惊抱恨心。老去不嫌青鬓改，愁多翻爱素帏深。菊当九日凌霜健，虫避西风隐壁吟。正是夜来愁伏枕，谁家月下击清砧。
贫居
作者：郭步韫
朝代：清

春风亭榭四徘徊，满目萧条院半颓。门掩苍松寒白日，雨馀幽径长青苔。岁华老我头将雪，时事消人心已灰。燕子不嫌今冷落，年年此日自飞来。
送莲儿往岳
作者：郭步韫
朝代：清

老来倍觉别离难，瘦骨龙钟血泪乾。今夜洞庭霜月下，扁舟回首白云寒。疏林几点乳鸦还，帆影飞飞夕照间。湖上云峰一十二，不知何处是君山。
送莲儿往岳·其一
作者：郭步韫
朝代：清

老来倍觉别离难，瘦骨龙钟血泪乾。今夜洞庭霜月下，扁舟回首白云寒。
送莲儿往岳·其二
作者：郭步韫
朝代：清

疏林几点乳鸦还，帆影飞飞夕照间。湖上云峰一十二，不知何处是君山。
除夕
作者：郭步韫
朝代：清

骨肉圞圆不可期，每逢佳节倍生悲。年华荏苒成今古，人事迁流多盛衰。尘甑常无馀宿粒，空囊惟有苦心诗。声声曙角催残腊，贺岁来朝强自支。
晚登薇山
作者：郭沈昶
朝代：清

天为看山特放晴，筇枝入手万缘轻。频招野鹿为俦侣，只许闲云管送迎。一坞夕阳开暝色，四山落叶聚秋声。疏钟几杵催归急，月自东峰缺处生。
秋夜怀友人
作者：郭沈昶
朝代：清

万感入吴吟，萧条昼易阴。暮云江树远，秋草驿亭深。天末数行雁，愁边千里心。那堪楼上笛，犹作别离音。
偶成
作者：郭泽礼
朝代：清
体裁：五言律诗

山深云复深，松下历瑶琴。一曲水仙操，千秋海上心。回风生绝壑，落日满空林。弹罢拂衣去，余音留翠岑。
古意
作者：郭泽礼
朝代：清
体裁：古风

欢心如浮云，侬意如流水。浮云有时灭，流水无时已。
听客吹笛
作者：郭泽礼
朝代：清
体裁：五言绝句

忽闻玉笛声，满座尽垂首。落梅君不吹，偏吹折杨柳。
山中漫兴
作者：郭泽礼
朝代：清
体裁：五言律诗

道人忘采药，贪看碧芙蓉。乍听涛声响，那知风入松。乱云迎面起，飞翠染衣浓。安得辋川笔，春山画几重。
村居即事
作者：郭泽礼
朝代：清
体裁：五言绝句

犬吠深巷中，只道故人至。启户笑相迎，却是催租吏。
同年舒伯董招至合水得绝句
作者：郭浚
朝代：清

出门爱山翠，时对春风坐。多年老鹤声，忽向空中堕。
平林
作者：郭浚
朝代：清

平林忽已暝，山山犹夕阳。闲从石桥西，迤逦春渡旁。长风送孤鸟，飞没遥天苍。樵子待船归，坐息偃树僵。落景入潭碧，天水相与忘。惊波忽荡漾，看人钓垂杨。
春闺怨
作者：郭浚
朝代：清

鸟惊残梦隔窗纱，起坐钩帘看落花。游子不归春事晚，鹊声长日在邻家。
暮归
作者：郭浚
朝代：清

睡起看云又别峰，一年春事漫匆匆。墙桑叶密能催雨，溪柳花多不定风。伏枕故人来眼底，卷书余味在胸中。生涯未便空山了，闲倚村扉送远鸿。
柳枝词
作者：郭浚
朝代：清

送郎西上别魂消，却道纤身似柳条。只恐别魂销远客，柳条翻似阿郎腰。
漂母祠
作者：郭浚
朝代：清

淮阴不侯母不祀，一饭王孙千万世。施不望报良独难，能哀王孙讵云易。英雄落魄何代无，往者子胥亡入吴。濑上之女还捐躯，邈然望古精魂俱。我来把棹凌珠湖，天风渺渺吹菰蒲，呜呼！英雄落魄何代无。
独立
作者：郭浚
朝代：清

独立荒苔上，苍茫远树齐。白云飞不尽，零落数峰西。
舟发潭城
作者：郭浚
朝代：清

江色明如练，微云澹远空。县崖晴带雨，行棹水生风。岸草和烟绿，山花缀雨红。夕阳波浩浩，飞鸟自西东。
襄樊书感
作者：郭浚
朝代：清

太平未复此陵迟，楚客临流极望悲。山雨后收羊叔泪，水云先谒米公祠。一围草树迷孤馆，四野蒿莱没断陂。我爱暮帆风色冷，满城镫火渡江时。
青县遇冻同维曼木叔即早服君开
作者：郭浚
朝代：清

朔风吹短舸，南客话寒天。雪暗迷青野，凌浮拥碧川。奔狐号古戍，饥鹘下平田。今夜谁家宿，孤城起暮烟。
题句容刘景行便面
作者：郭浚
朝代：清
体裁：古风

山容变秋空，夕气暝高树。索寞故人居，云萝更深处。欲叙平生亲，何由拂衣去。
题天光云影轩
作者：郭浚
朝代：清
体裁：古风

轩居俯澄碧，高人谢烦喧。㪺泉漱寒齿，坐诵上世言。意息绝机想，理融净尘根。池树忽微风，天光荡波痕。至道谅斯著，自足穷本源。所以川上翁，难与俗子论。
恭挽皇清授赠中宪大夫常理斋老先生二首·其一
作者：郭玉珩
朝代：清

轻裘缓带一儒生，万里从戎事远征。岂是豺狼能肆恶，祇因星斗暂回明。血袍搦战乾坤赤，甲马含悲草木平。凛凛英魂何处所，一轮皓月照天清。
恭挽皇清授赠中宪大夫常理斋老先生二首·其二
作者：郭玉珩
朝代：清

凄风苦月透刀瘢，万里长征竟未还。但使淩烟名不朽，忠魂到处是家山。
大行太皇太后挽辞
作者：郭琇
朝代：清

弥留鸾驭日，遏密万方齐。地惨冰封树，天寒雪作泥。凤归缑岭北，月落蓟城西。天子居庐久，烟迷柳外堤。枢星不复见，犹自恋慈帷。抚有河山胜，长含风木悲。璇宫香未散，珍膳视无期。依旧春光遍，青芝发九枝。
大行太皇太后挽辞·其一
作者：郭琇
朝代：清

弥留鸾驭日，遏密万方齐。地惨冰封树，天寒雪作泥。凤归缑岭北，月落蓟城西。天子居庐久，烟迷柳外堤。
大行太皇太后挽辞·其二
作者：郭琇
朝代：清

枢星不复见，犹自恋慈帷。抚有河山胜，长含风木悲。璇宫香未散，珍膳视无期。依旧春光遍，青芝发九枝。
挽曾国藩联
作者：郭用孚
朝代：清
体裁：联

手挽乾维，万里梯航瞻上相；身骑箕尾，九重都咈失纯臣。
挽郭嵩焘联
作者：郭申绶
朝代：清
体裁：联

名号在华夷，西域凿空，后使犹推张博望；因缘结文字，宣防建策，宏奖长怀韩相州。
堂联
作者：郭百卿
朝代：清
体裁：联

想筑室可安，原欲大光故里，竟致家庭阅一十四载劬劳，虽藉贻厥孙谋难补拙；诚择邻善处，窃延笃庆亲仁，庶几宗佑历数百千年衍绍，敢曰绳其祖武聿追思。
雨泊南津关
作者：郭相业
朝代：清
体裁：五言律诗

此去关山路，迷蒙雾不开。江寒流雁影，壑响助猿哀。小艇孤身寄，轻装浪迹来。西川天下险，第一水云隈。
挽赵声联
作者：郭礼征
朝代：清
体裁：联

为无数权利，掷无数头颅，功不必自我成，甘心粉骨糜躯，以诏来者；揽第一江山，念第一豪杰，国庶乎有与立，从此蟠天际地，胥拜公灵。
画梅题句二首
作者：郭祖庚
朝代：清

故园栽得几株梅，作客天涯久未回。遥忆江南春信早，枝头料已向窗开。疏影横斜映一林，不偕桃李觅知音。夜来只有天边月，照彻孤山铁石心。
画梅题句二首·其一
作者：郭祖庚
朝代：清

故园栽得几株梅，作客天涯久未回。遥忆江南春信早，枝头料已向窗开。
画梅题句二首·其二
作者：郭祖庚
朝代：清

疏影横斜映一林，不偕桃李觅知音。夜来只有天边月，照彻孤山铁石心。
九日登玉皇山
作者：郭祖翼
朝代：清

猿鹤何劳漫见猜，偶随同队踏崔嵬。路从落叶堆中辨，人自群山缺处来。石笋屡妨游屐折，菊花多傍寄筵开。题糕无句酬佳节，权向西风醉一回。
风云亭同周芙汀夜坐次芙江韵
作者：郭祖翼
朝代：清

曲径穿林滑，孤亭得地偏。池光团作露，山气动如烟。疏簟偎凉月，枯琴韵涧泉。清欢能几辈，莫惜醉银船。
黄鹤楼
作者：郭祖翼
朝代：清
体裁：五言律诗

对酒忽不乐，言寻黄鹤楼。乾坤元气合，今古大江流。词客终相妒，神仙安可求？何当携玉笛，吹散故园愁。
淀山烈女亭银杏树歌
作者：郭福衡
朝代：清

槎丫老树高参天，行人道左足不前。八角荒亭映斜日，四山列障团寒烟。啼鸟声声语何苦，生年偏值单门户。蓦地风波欲断魂，要将一死传千古。姓氏邻家戒莫谈，灵风拂拂余香龛。祇剩秋来几株树，纷纷黄叶盈茅庵。山亭突兀半椽倒，剔苏扪碑字完好。冢畔原生连理枝，墙阴莫问西邻枣。女有灵时树不枯，女所瘗处山不孤。踪迹流芳鲜绰楔，表扬实事传江湖。树本生苔篱插槿，似同处士含孤愤。佳果真羞产白衣，新装奚必调红粉。朅来山麓作清游，十景流传一一搜。默对灵脩诉刚直，朔风狂欲号松楸。此树生成忘岁月，余杯酹罢拂衣出。闻道青溪有小姑，云车风马无相失。
淀山烈女亭银杏树歌
作者：郭福衡
朝代：清
体裁：古风

槎桠老树高参天，行人道左足不前。八角荒亭映斜日，四山列障团寒烟。啼鸟声声语何苦，生年偏值单门户。蓦地风波欲断魂，要将一死传千古。姓氏邻家戒莫谈，灵风拂拂余香龛。祇剩秋来几株树，纷纷黄叶盈茅庵。山亭突兀半椽倒，剔苏扪碑字完好。冢畔原生连理枝，墙阴莫问西邻枣。女有灵时树不枯，女所瘗处山不孤。踪迹流芳鲜绰楔，表扬实事传江湖。树本生苔篱插槿，似同处士含孤愤。佳果真羞产白衣，新装奚必调红粉。朅来山麓作清游，十景流传一一搜。默对灵脩诉刚直，朔风狂欲号松楸。此树生成忘岁月，余杯酹罢拂衣出。闻道青溪有小姑，云车风马无相失。
挽张之洞联
作者：郭立山
朝代：清
体裁：联

学术在纪阮之间，读书更广，事业继曾李之后，建策尤多，一代数文襄，不愧易名开特例；壮岁以天下自任，人诧其新，晚年以风气为忧，人疵其旧，两朝余涕泪，长留遗疏表忠忱。
挽张百熙联
作者：郭立山
朝代：清
体裁：联

是大臣中最有热肠之人，转恨追随稀阔；其遗疏内所尤疚心诸语，堪令朝野伤悲。
六月十九夜玩月有怀钧儿京师铨儿泰西偕镕珊兄妹同作
作者：郭筠
朝代：清

空庭凉意似新秋，露下晴皋湿翠畴。淡淡轻烟迷远岫，盈盈新月上帘钩。不殊风景人千里，尚识离情遍九洲。独羡忘机垂钓客，烟蓑无语狎沙鸥。
分韵教育歌
作者：郭筠
朝代：清

四坐且勿喧，听我歌教育。平明入书舍，日午黄粱熟。亭亭倚石松，袅袅当窗竹。心神日怡畅，志虑自纯淑。淹博通五经，卧游记荒服。地脉探全图，天文指列宿。士商与农工，义务各竞逐。或驾轻车游，或篝青镫读。瑚琏贡上方，东庠式乡族。由来弱积久，因循怨当轴。果能求实效，何必畏伸缩。比来数年中，时时弃边幅。达者处艰危，志士频眉蹙。扫除积习深，无为珠蕴椟。勤能百艺兴，杞忧空击筑。育化教青年，普天邀百福。
大沽乘轮赴浙寄俞氏女夫妇
作者：郭筠
朝代：清

流火年时赋《北征》，车轮镗鞳梦难成。波摇银海千层碧，月傍琼霄一点明。往昔双飞成旧恨，中年百病剩馀生。蓬莱何处求灵药，芟却牢愁霭太清。
广铨北上书此训之
作者：郭筠
朝代：清

欧美辞家已十年，闻鸡更欲整先鞭。征途远涉愁风雨，世事何知有变迁。祖训能持期恪守，清芬无替继前贤。京华挟策怜游子，陇树燕云有梦牵。
故园
作者：郭筠
朝代：清

杨柳参差漾晚风，十年归认旧帘栊。方塘水满秧初绿，别浦春回杏晚红。处处青山含翠黛，依依松竹郁葱珑。盘餐剪菲香粳熟，戚友相逢酌圃中。
春间广钧来书将归里门欲改外官
作者：郭筠
朝代：清

修竹间三径，林庐自在春。水回流水活，门掩杂花新。志岂求温饱，诗应泣鬼神。思亲数行泪，独感二毛人。
次韵钧儿山居
作者：郭筠
朝代：清

残曛隔岭冠轻霞，疏柳微风宿暮鸦。数顷秧田飞白鹭，西头槿壁粲红花。王孙洲上樵踪细，帝子祠边社树斜。似比东山更清绝，愿分杨柳即移家。
湘水谣
作者：郭筠
朝代：清

湘山青，湘水秀，山川孕灵多结构。瞥眼韶华四十年，旺气消磨暮烟凑。城中向未经兵革，夏屋渠渠比相接。不知天意庇此方，祇道金瓯固无缺。东省流离失元气，广西跳梁尤难制。男儿不令事诗书，窄袖蛮靴逐游逸。夜半笙歌响遏云，日中绣被犹横膝。生男悬弧虽足珍，寒暖保媪时睃巡。不明教诲育儿法，偶有病疴祈灵神。长沙近日颓风教，日日拜神为尽孝。玉颜沙土拜香歌，破钞羞颜人尽效。男儿自弃真庸愚，妇女讽经不循道。混混世间人，猛省犹可造。天生动物类，为人最精巧。名誉胜黄金，志岂图温饱。君不见扶桑东海青年志，学校分科穷力治。人人奋勇储英才，男女同功参奥义。养成锐气振环球，武略文名典章备。当年彼我本同文，倏尔失足千丈深。依人府仰如病虎，自困非必因书焚。湘流浩浩山青青，岁月掣电如马奔。谁能拯此立根本，震雷惊醒同俦魂。
示儿子广钧应春官试
作者：郭筠
朝代：清

男儿贵自励，秋实滋春华。神京旧游地，飞盖耀朝霞。怀抱非楚璧，雕虫慎毋夸。努力事砚耕，夙夕勉休嘉。先德缅高风，敬畏理无差。勿为流俗迁，言行相毗夸。驱车不遑息，祇役出田园。明星杂微月，残暑映离筵。肃肃戒宵征，闻鸡促先鞭。野树合浓云，江花湛露圆。葆真而守约，嚣烦自能捐。小住石城署，承欢杖履前。蒙荫蹈良规，进退毋自专。秋至百草凄，转辔无流连。行矣慎寒暑，戒之在短篇。
秋日过振艺女塾
作者：郭筠
朝代：清

荻花霜紧雁飞回，乘兴重来问讲台。天女殷勤裁锦去，青娥辛苦织机来。海琴学鼓《归风曲》，江笔应怜咏雪才。欲济时艰期裕国，七襄璀粲绣成堆。
奉赠和斋悉焚父券【陈绳其翁轻财重义人多借贷殁
作者：郭绍芳
朝代：清

弓冶箕裘志不纷，况于财帛等浮云。千金弗索甘灰烬，百卷全教付火焚。自是承先消旧恨，岂惟市义化残文。高门自此多馀庆，世好相安尽在君。
雁门烟雨
作者：郭绍芳
朝代：清

苍茫烟雨认前村，罗汉秋深锁洞门。天际塞鸿云翼迥，云中江树绿阴繁。风凄巫峡猿啼血，雾暗潇湘客断魂。画意诗情閒触拨，蚕丛另辟一乾坤。
石桥晚归
作者：郭绥之
朝代：清

木落随秋雨，河流带晚沙。笙歌喧两岸，镫火聚千家。市散游人醉，风高旅雁斜。濠梁归去晚，霜月满芦花。
别沈素庭
作者：郭肇
朝代：清

大雅久不作，风尘吾所怜。相思隔秋水，一别暗遥天。海上瑶琴感，人间宝剑篇。漫游成底事，秦望正苍然。
剡溪道中
作者：郭肇
朝代：清

时清乏胜游，世乱辄高举。晨兴理清策，匍匐忘溽暑。剡中山水区，钟毓自太古。探奇兴偶逢，出险意自许。连峰有送迎，累时具仰俯。熊虎对踞蹲，龙鸾各骞舞。神工贵伏藏，到此气尽吐。度岭陂陀遮，回溪菪确聚。细路夹松篁，振袂惊飞雨。行行出木杪，下视见衡宇。夕霏起遥薄，回首忽无睹。林荒虎气遥，谷邃风力阻。缅彼巢居子，愿言托启处。方壶不可即，日暮独延伫。
忆吉竹山房兼怀金氏诸旧好
作者：郭肇
朝代：清

岩卉林箊望不分，四山并作翠氤氲。临溪尽日常疑雨，闭户一身犹带云。新笋香时惟纵酒，好莺啼后又离群。年来频作还家梦，更为还家苦忆君。
古意
作者：郭芬
朝代：清
体裁：五言绝句

天寒河汉高，夜静秋声发。思君君不归，倚门望山月。
山居秋暝
作者：郭芬
朝代：清
体裁：五言律诗

空山微雨歇，野色晚来昏。凉意泉中静，秋声林外喧。渔歌带远浦，樵唱入孤村。对此清幽趣，穷通休更言。
夜投一公房听韩子石耕弹秋鸿引
作者：郭襄图
朝代：清
体裁：古风

吁嗟兮韩子不得志，傲睨王侯轻一世。抱琴浪走无知音，却到孤村访萧寺。寥寥日午不闻钟，我寻真隐高士逢。光明映彻无僧气，口中吐出金芙蓉。五岳迹曾践，磨崖手题遍。洗钵昙花开自奇，咒泉卓锡名堪羡。怨长笛兮吹落梅，回首罗浮花似霰。夜寒欲眠不忍眠，乌皮文几兰麝烟。坐听韩子流水弦，广陵遗散今始传。何处哀鸿鸣可怜，飙风凄断飞不前。啾啾唧唧声万千，仰睇兮明月，俯眺兮长川。川茫茫兮帛书阻，月渺渺兮关山连。写孤臣之掩泣，与放士之愁颜。恍似群雁惊飞兮落九天，乃在韩子五指间。余本倦游者，感此易悲辛。空堂不闻人语响，急弦高张愁杀人。欲为楚歌兮声咽不可续。拂我涧边石，为君进一曲。一曲终兮月当窗，光潺潺兮涧水绿。
抵西平赠沈藕庵使君
作者：郭襄图
朝代：清
体裁：七言律诗

落帆亭北送君行，秋月春花岁序更。傲吏烟霞甘久卧，故人书剑老无成。兰从旧径思公子，酒自他乡醉老兵。今夜莫辞红烛短，十年相见话生平。
旅夕
作者：郭襄图
朝代：清
体裁：七言绝句

击柝严城更漏长，一声边雁起秋霜。离情到处看皆异，月色何曾似故乡。
涿州道中
作者：郭襄图
朝代：清
体裁：七言律诗

帝里秋光四望通，青山一抹上阳东。来同归雁春将歇，去似亡羊路已穷。马足独行残月里，枣枝低拂暮山中。萧萧易水悲风起，何处谈天碣石宫。
赠鲍子韶即送别
作者：郭襄图
朝代：清

看君心事欲凌云，客里悲歌日易曛。每笑成名皆竖子，翻因长揖重将军。焦桐未尽留知己，白凤时吞只卖文。忆向五羊同叱石，燕台相见又离群。
那旦阻雨
作者：郭襄图
朝代：清
体裁：五言律诗

不尽翻盆雨，愁添丈尺深。气昏千树暗，声急四山沉。苦自投荒徼，同谁共越吟。此生随白首，飘泊到于今。
题李鳞长像
作者：郭襄图
朝代：清
体裁：五言律诗

不必相知早，多由倾盖中。心雄矜岸帻，客到有郫筒。貌类丹元子，人依皋伯通。同君俯身世，已是白头翁。
送曹怀朴司马谨谢病归里
作者：郭襄锦
朝代：清

笙歌满路酒盈卮，父老攀辕惜别时。生佛愿教长作主，春风易惹远相思。一清已觉人难效，五载都嫌住未迟。底事苍生方系望，渊明归去漫题辞。
挽张百熙联
作者：郭调元
朝代：清
体裁：联

世宁负我，生不慢人，德量感休容，千里哭公惭末吏；国步方艰，臣心益苦，孤忠存谠论，九原遗憾念宵衣。
贺张百熙60寿联
作者：郭调元
朝代：清
体裁：联

披一品衣，抱九仙骨；赐上樽寿，为中国师。
木偶戏棚联
作者：郭质峰
朝代：清
体裁：联

抽线索，致死能生，敛来市上钱财，饱饭吃烟生靠死；听声音，以人代鬼，弄得乡中男妇，青天白日鬼迷人。
赠袁枚联
作者：郭运青
朝代：清
体裁：联

为官不过六百石；著书岂止五千言。
孤舟
作者：郭远
朝代：清

孤舟明月转相亲，瘦影欺风强自珍。自古悲秋惟作客，况今年少不如人。飞鸿肃肃身将隐，落叶萧萧夜向晨。几度渔歌连晓角，不堪旅思欲沾巾。
月夜
作者：郭远
朝代：清

步屟花间未欲眠，草堂月上正新妍。十分幽寂难为夜，一味孤清自在圆。入幕风微香冉冉，筛林光透影翩翩。直须斗酒酬今夕，莫问貂裘值几钱。
应对
作者：郭都贤洪承畴
朝代：清
体裁：联

两朝元老；千古罪人。
洞庭湖
作者：郭鉴庚
朝代：清

万古衡沅水，苍波汇洞庭。地盘三楚阔，天入九疑青。兰芷骚人怨，鱼龙夜气腥。风帆杳何处，酹酒吊湘灵。
茅津渡渡黄河即目
作者：郭鉴庚
朝代：清

秋声莽莽马萧萧，汝陕西来极望遥。三晋河山趋浴下，二陵风雨过中条。英雄故里人争说，井邑先民泽未彫。半载程途两万里，凭谁肝胆诉无聊。
挽夫人联
作者：郭镛
朝代：清
体裁：联

为夫妇十八年，内助维艰，此去一生真不忝；隔幽明几万里，离情难割，抚来诸子有余哀。
挽夫人联其二
作者：郭镛
朝代：清
体裁：联

门对日如轮，恨惹夕阳鸦反哺；椿摧天似梦，心伤午夜鹤归来。
贺范姓老年娶妻
作者：郭镛
朝代：清
体裁：联

一绳系足当年事；五老降庭异日荣。
贺陈曹老母寿弟婚并捐监生史之子出月
作者：郭镛
朝代：清
体裁：联

捷足步雍宫，左翰墨、右图书，暖炉酒恰传三雅；同根光巨室，兄梦熊、弟射雀，入座人应选二难。
贺陈曹老母寿弟婚并捐监生史之子出月其三
作者：郭镛
朝代：清
体裁：联

子得母心，称帨设弧三世庆；兄成弟志，宜家华国一门多。
贺陈曹老母寿弟婚并捐监生史之子出月其二
作者：郭镛
朝代：清
体裁：联

汤饼会初开，喜报阿连游璧水；德星楼再聚，况逢合卺醉荆庭。
赠笑兄门联
作者：郭镛
朝代：清
体裁：联

五字能吟，诗成不怕人嫌瘦；一樽亦醉，酒少何妨自号颠。
忆松尘山房旧居
作者：郭长彬
朝代：清

门外春流碧一湾，栖真会此掩双关。十年悔插红尘脚，安得身骑白鹤还。
山村晚归
作者：郭长清
朝代：清

夕烟低罥绿杨丝，路畔酴醾落几枝。廿四番风春到尾，初三夜月细如眉。依稀人语樵还舍，轣辘车声犬吠篱。城郭归途犹十里，吟诗不觉马行迟。
登孤竹城楼
作者：郭长清
朝代：清

槛外波光静不流，夕阳城郭万家秋。青莎断岸人呼渡，黄叶西风客倚楼。辽右山河千古壮，燕南烽火几时休。戎机无与书生事，惟愿群公借箸筹。
挽曾国荃联
作者：郭阶
朝代：清
体裁：联

百战曾恢古建康，至今颂德歌功，方幸师干归总制；九原倘晤先光禄，依旧谈心促膝，莫言坎壈到孤儿。
挽曾国藩联
作者：郭阶
朝代：清
体裁：联

一德契宸衷，方资都咈庙堂，乍惊梁木遽摧，笃念荩臣应震悼；十年从父执，窃幸追随杖履，何意巫阳赴召，伤心樾荫更谁依。
挽曾纪泽联
作者：郭阶
朝代：清
体裁：联

圣主得贤臣，外攘内安，尽瘁鞠躬，不愧家传忠荩；平生此知己，一朝千古，招魂作赋，空教梦绕潇湘。
濑溪夜渡
作者：郭雍
朝代：清

月明行十里，寂静濑溪船。远火时过树，幽禽早宿烟。村斜穿径入，石碎断桥悬。对此羁怀满，临风独扣舷。
送季潜芳先辈
作者：郭雍
朝代：清

郢客回孤棹，秋亭怅别筵。江涵残雨气，风起夕阳天。白发寒蝉外，青袍旅雁边。莫言不称意，梦泽有微田。
守风燕子矶拉友游船山十八洞
作者：郭鸿飞
朝代：清
体裁：古风

燕子矶西行，群山相角逐。蝉联十八洞，洞洞招云宿。一洞诡天工，人工不能凿。从头劈鬼斧，山灵空山腹。白云塞不满，一线漏朝旭。阴寒绝蚊蚊，幽暗飞蝙蝠。是真一线天，何必夸天竺。客尽骇奇观，当作异书读。乃知风阻故，天心原有属。好景久安排，特遣诗人瞩。归舟述蓬窗，纪游诗刻烛。须臾短句成，风送征帆速。
悔恨
作者：郭鸿飞
朝代：清
体裁：七言绝句

悔恨堂前欢侍时，今难复得但追思。如何当境偏轻掷，一刻千金总不知。
春晓
作者：郭鸿飞
朝代：清
体裁：七言绝句

不管春光到几时，任他门外柳丝丝。流莺偏又多情甚，啼向晴窗报客知。
江乡
作者：郭鸿飞
朝代：清
体裁：五言律诗

江乡潮水贯，干旱不须忧。雪白花拥箔，云黄稼满畴。篱开待归鹤，岸塌过耕牛。稍听桔槔响，和蝉已早秋。
游小仓山随园吊袁简斋先生·其一
作者：郭鸿飞
朝代：清
体裁：七言律诗

谢公墩畔寄吟身，相伴青山著作新。一代文章谁抗手，六朝风月属斯人。陶潜归去还栽柳，杜牧生平只惜春。诗集仓山亲炙久，招魂剪纸略情伸。
游小仓山随园吊袁简斋先生·其二
作者：郭鸿飞
朝代：清
体裁：七言律诗

不愿公卿早挂冠，曾于此处老袁安。非徒遗集开生面，须识荒园尚大观。公昔名山高一席，我来野竹胜千竿。小眠斋里吟声寂，啼鸟而今也少欢。
游黄埠墩
作者：郭鸿飞
朝代：清
体裁：古风

一墩浮水上，面面莲花座。芳树荫扶疏，绿净不可唾。钟磬早晚闻，功课晨昏作。扑眼浪花摇，凝眉帆影过。一样砥中流，何羡金山大。庎壁有新诗，兴生不敢和。恐有蛟龙听，时来此朝贺。茗啜不停留，回舟倚蓬卧。欸乃舻轻扬，琉璃波划破。
燕子矶渡江
作者：郭鸿飞
朝代：清
体裁：七言律诗

怒涛滚滚挟雷霆，客艇如飞去不停。浪卷芦花连岸白，山迎帆影渡江青。当年识曲人安在，此际乘风我又经。文阵本饶兵十万，军声先向枕函听。
秋郊
作者：郭鸿飞
朝代：清
体裁：古风

爽气挹西风，萧萧秋满目。霜白寺钟遥，林脱山峰秃。担归谷口樵，网挂门前屋。春声杂砧声，今岁喜成熟。
秋闱报罢四首·其一
作者：郭鸿飞
朝代：清
体裁：七言律诗

西风吹动桂子香，秋落谁家信渺茫。祖逊鞭惊先我着，孙山书笑答人忙。鹿何曾得劳心梦，燕竟安归怅夕阳。翘首大罗天上事，那容下地听霓裳。
秋闱报罢四首·其三
作者：郭鸿飞
朝代：清
体裁：七言律诗

连宵卜梦更占篿，盼到重阳一惘然。敢信鹏间当六月，纵能龙化又三年。线嗟压处工徒掷，锦怅成时样不鲜。但得刘几前辙改，莫愁欧九正司权。
秋闱报罢四首·其二
作者：郭鸿飞
朝代：清
体裁：七言律诗

蒱博连番局尽输，何时五木掷成庐。归来白下依然我，看到黄花认得吾。此际品题空翼马，更谁凭吊问燕屠。萧萧落叶西风惨，毷氉能消块垒无。
秋闱报罢四首·其四
作者：郭鸿飞
朝代：清
体裁：七言律诗

平时吐气欲成虹，自许功名拾芥同。悔未陆机驰洛下，惭为刘隐老江东。眼青正是孤闺里，头黑空教愧镜中。岂竟驽骀甘伏枥，尚思腾跃一嘶风。
秦淮吊古四首·其一
作者：郭鸿飞
朝代：清
体裁：七言绝句

六代繁华转瞬过，秋风吹动客愁多。可怜只有秦淮月，依旧团圞似镜磨。
秦淮吊古四首·其三
作者：郭鸿飞
朝代：清
体裁：七言绝句

笙歌两岸出花丛，丁字帘前飒晚风。桃叶桃根秋冷落，闲愁十斛浪花中。
秦淮吊古四首·其二
作者：郭鸿飞
朝代：清
体裁：七言绝句

清溪古渡板桥连，池畔常生并蒂莲。惆怅卷帘人不见，莲花开落尚年年。
秦淮吊古四首·其四
作者：郭鸿飞
朝代：清
体裁：七言绝句

当年顿脱久传扬，色艺尤推杨玉香。只恨牧之生已晚，寻春枉自断柔肠。
菩萨蛮·亡妻周年忌辰作
作者：郭鸿飞
朝代：清
体裁：词

汝云待我言无据。我思寻汝愁无路。诀别语谆谆。如何不作真。生时心永系。死便青抛弃。相约竞全非。频年梦也稀。
薄暮自船登岸归家途中作
作者：郭鸿飞
朝代：清
体裁：五言律诗

船泊古泾口，离家十里盈。井烟风里断，渔火水中明。树晚归鸦噪，村昏犬吠迎。好乘新月色，抵舍未初更。
送春
作者：郭鸿飞
朝代：清
体裁：七言律诗

九十韶华转眼更，留春无计送春行。落花不作一言别，芳树徒殷万里情。南浦今朝随水去，东郊明岁望风迎。君归岂独诗人怆，啼恨黄鹂不绝声。
卖花声
作者：郭麐
朝代：清
体裁：诗

秋水淡盈盈，秋雨初晴，月华洗出太分明。照见旧时人立处，曲曲围屏。
风露浩无声，衣薄凉生。与谁人说此时情？帘幕几重窗几扇，说也零星。
菩萨蛮·北固题壁
作者：郭麐
朝代：清
体裁：词

青天欲放江流去，青山欲截江流住。侬也替江愁，山山不断头。
片帆如鸟落，江住侬船泊。毕竟笑山孤，能留侬住无？
高阳台·将反魏塘疏香女子亦以次日归吴下置酒话别离怀惘惘
作者：郭麐
朝代：清
体裁：词

暗水通潮，痴云阁雨，微阴不散重城。留得枯荷，奈他先作离声。清歌欲遏行云住，露春纤、并坐调笙。莫多情，第一难忘，席上轻盈。
天涯我是飘零惯，任飞花无定，相送人行。见说兰舟，明朝也泊长亭。门前记取垂杨树，只藏他、三两秋莺。一程程，愁水愁风，不要人听。
一剪梅
作者：郭麟
朝代：清
体裁：词

莫愁生小郁金堂。鬓点飞黄。机织流黄。曼声一曲转清商。尘绕歌梁。花颤钗梁。洞房对霤顿书仓。一丈红蔷。只隔红墙。题成锦字少人将。月自回廊。人自回肠。
一剪梅·赠荻君
作者：郭麟
朝代：清
体裁：词

夹毂相逢问狭斜。楼上琵琶。门外枇杷。风吹多少肯来耶。臣里东家。吴苑西家。淡淡藤萝映月华。好片圆沙。好浣溪纱。鸳鸯头白记些些。不是杨花。不是芦花。
一枝春·王清阁女史画簪花仕女用草窗韵
作者：郭麟
朝代：清
体裁：词

一镜春痕，谁唤起、多分敲窗微雨。心期细数，残梦恨无头绪。幽兰空谷，浑不省、杏憨梅妩。但折来、认取同心，又惹两眉愁聚。年时送人行处。记新梳丛鬓，娇歌金缕。眉山渐远，十样画图谁谱。菱花侧背，料怕有、个中人妒。还怕有、雏凤钗头，听人小语。
一枝花·严九能姬人张秋月，故外家青衣也，字以香修，为绘秋江载月图，寄题其卷
作者：郭麟
朝代：清
体裁：词

月色兼秋色。江上白蘋风急。张星刚一个、月边出。除是君平，还认支机石。应见天孙说。侥倖梁清，明河影里迎接。相忆重相惜。崇让宅中曾识。问卿缘底事、泪痕湿。从此双修，尽安稳双栖得。心香凭更爇。沈水博山炉，看伊随意绾结。
一枝花·默斋将有闽海之行，以丁巳岁方君兰坻所作西湖饯别行看属题。叹逝伤离，辄成此解
作者：郭麟
朝代：清
体裁：词

湿翠浓如许。过了朝来凉雨。野航三两客、旧沤鹭。且缓骊歌，小著尊前句。图画凭留取。老去方干，经营惨澹心苦。往事休重诉。又早送君南浦。天涯端可惜、酒人去。天末闽山，如荠围榕树。横海楼船渡。问手掣长鲸，更忆钓鱼师不。
一痕沙
作者：郭麟
朝代：清
体裁：词

落了梨花香雪。过了荒村寒食。负了去年期。可怜伊。三月已将三十。记得去年今日。今日是何时。没人知。
一落索·荷叶
作者：郭麟
朝代：清
体裁：词

三十六陂烟雾。迷藏无数。采莲人到不惊他，是睡著、鸳鸯处。等得红衣脱去。无风自舞。西窗窗外有芭蕉，似商略、今宵雨。
丑奴儿令
作者：郭麟
朝代：清
体裁：词

五三六点微微雨，开了梨花。谢了梅花。才拓濛濛一面纱。玉阶独立思閒事，花在邻家。吹落侬家。今日东风较大些。
两生相逢行赠彭甘亭
作者：郭麟
朝代：清

青天荡荡淮阴城，城中城外惟两生。一生来吴淞，车脚偶转风中蓬。一生弇山客，作客三年归不得。吁嗟两生一城隔，一生不入一不出。一生闭寘新妇车，夜惟抱影日抱书。偶然一落笔，惊走千蠹鱼。一生自是悠悠者，肥肉大酒便结社。有时精悍生眉间，有时蒲伏出跨下。曈曈晓日城门开，千人万人纷往来。两生白眼看不见，但闻鸦鹊浩浩声如雷。何来故人忽传语，咫尺两生奈何许。一生驰书若传箭，一生笑口如流电。十年乡里各参商，岂意今朝乃相见。呜呼世间万事奇绝多若此，男儿那不长贫贱。相逢不用感慨多，但须痛饮为长歌。歌成两地发高唱，自出金石相鸣和。韩侯台下波粼粼，漂母祠前草没人。英雄儿女尽安在，天涯珍重双浮萍。明朝一生挂帆去，便将入海寻烟雾。从来国士说无双，斗大淮阴让君住。
买陂塘
作者：郭麟
朝代：清
体裁：词

算王城、万人如海，惟馀傲吏能隐。阜城门内冈南畔，尺五去天差近。花成阵。杖廿四番风，次第催芳信。廊腰井吻。有芍药亭欹，荼蘼架重，容易落红槿。容台叟，便面银钩犹印。墨痕如此芳润。漆园有道羲皇上，那屑六朝金粉。频问讯。识此客、人间不羡朱衣引。图书经进。好平地归来，小园赋罢，黑蝶绕双鬓。